1. นโยบายและภาพรวมการประกอบธุรกิจ

บริษัท เอกชัยการแพทย์ จำกัด (มหาชน) (“บริษัทฯ”) จัดตั้งขึ้นเมื่อวันที่ 22 ตุลาคม 2546
ด้วยทุนจดทะเบียนเริ่มต้นจำนวน 150.00 ล้านบาท
โดยกลุ่มแพทย์ที่มีความเชี่ยวชาญและประสบการณ์
เป็นที่เชื่อมั่นของคนในจังหวัดสมุทรสาครและจังหวัดใกล้เคียง
และกลุ่มเจ้าของธุรกิจที่มีรากฐานในจังหวัดสมุทรสาคร
ซึ่งได้เล็งเห็นถึงการขยายตัวทั้งทางด้านเศรษฐกิจและสังคมของจังหวัดสมุทรสาคร
และความต้องการสถานพยาบาลที่เพิ่มมากขึ้น
โดยเฉพาะอย่างยิ่งบนถนนเอกชัยซึ่งมีทั้งโรงงานอุตสาหกรรมและหมู่บ้านจัดสรรเพิ่มขึ้นจำนวนมาก
และยังเป็นพื้นที่ที่มีศักยภาพในการเจริญเติบโตอีกมาก
เพื่อประกอบกิจการสถานพยาบาลประเภทที่รับผู้ป่วยไว้ค้างคืน ในลักษณะโรงพยาบาลทั่วไป
(General Hospital) ขนาด 100 เตียง ภายใต้ชื่อ โรงพยาบาลเอกชัย (“โรงพยาบาลฯ”)
ซึ่งตั้งอยู่บนพื้นที่ 12 ไร่ 1 งาน 80 ตารางวา ริมถนนเอกชัย และได้เปิดให้บริการเมื่อวันที่ 29
มีนาคม 2549

ในช่วงแรก โรงพยาบาลฯ ให้บริการทางการแพทย์กับลูกค้าทั่วไป ลูกค้าคู่สัญญา
รวมทั้งเข้าร่วมโครงการประกันสังคมกับสำนักงานประกันสังคม
ซึ่งให้บริการทางการแพทย์กับผู้ใช้บริการตามสิทธิประกันสังคม อย่างไรก็ตาม โรงพยาบาลฯ
เล็งเห็นถึงการแข่งขันด้านการบริการประกันสังคมที่มีการแข่งขันสูงในพื้นที่จังหวัดสมุทรสาคร
จึงยกเลิกการเข้าร่วมโครงการประกันสังคมในปี 2554
และมุ่งเน้นที่จะให้บริการเฉพาะลูกค้าทั่วไปและลูกค้าคู่สัญญาเท่านั้น
และได้ปรับเปลี่ยนภาพลักษณ์ของโรงพยาบาลฯ
เพื่อเป็นโรงพยาบาลเอกชนชั้นนำในจังหวัดสมุทรสาครและพื้นที่ใกล้เคียง

โดยปัจจุบัน โรงพยาบาลฯ มีจำนวนเตียงที่เปิดให้บริการ 82 เตียง และมีห้องตรวจทั้งหมด 38
ห้อง สามารถรองรับผู้ป่วยนอกได้ถึง 716 คนต่อวัน
พร้อมด้วยเครื่องมือและอุปกรณ์ทางการแพทย์ที่ทันสมัย
สามารถให้บริการรักษาพยาบาลโรคทั่วไปทุกสาขา
โดยเฉพาะศูนย์สูติ-นรีเวชที่ได้รับการยอมรับจากคนในจังหวัดสมุทรสาคร
ศูนย์กุมารเวชที่มีกุมารแพทย์ประจำให้บริการตลอด 24 ชั่วโมง
ศูนย์ศัลยกรรมซึ่งมีศัลยแพทย์กระดูกและข้อที่มีความเชี่ยวชาญในด้านจุลศัลกรรม
สามารถผ่าตัดต่ออวัยวะ เส้นเลือด เส้นเอ็นและเส้นประสาท
และยังมีศูนย์อุบัติเหตุฉุกเฉินที่มีรถพยาบาลพร้อมบริการรับส่งผู้ป่วยจากอุบัติเหตุจากการทำงานหรืออุบัติเหตุบนท้องถนนในจังหวัดสมุทรสาครและพื้นที่ใกล้เคียง
และได้รับความไว้วางใจจากหน่วยกู้ชีพและมูลนิธิต่าง ๆ ในการส่งผู้ป่วยเข้ารับบริการ นอกจากนี้
โรงพยาบาลฯ ยังให้บริการตรวจสุขภาพทั้งในและนอกสถานที่

โรงพยาบาลเอกชัย ดำเนินการตามแนวคิด Green Hospital ซึ่งใส่ใจถึงสิ่งแวดล้อม
จึงออกแบบและตกแต่งอาคารแบบสมัยใหม่ ใกล้ชิดธรรมชาติ
โดยมีพื้นที่สีเขียวและสวนน้ำในพื้นที่ส่วนกลางของโรงพยาบาลฯ
เพื่อสร้างภูมิทัศน์ที่สวยงามและสิ่งแวดล้อมที่ดีต่อผู้ใช้บริการและผู้มาเยี่ยมเยียน
ซึ่งทำให้โรงพยาบาลฯ ได้รับรางวัลดีเด่น EIA (Environmental Impact Assessments)
Monitoring Award
จากสํานักงานนโยบายและแผนทรัพยากรธรรมชาติและสิ่งแวดล้อมอย่างต่อเนื่อง

โรงพยาบาลฯ ยังได้เล็งเห็นถึงความสำคัญในมาตรฐานการบริการ จึงได้นำระบบ ISO
9001:2008 มาประยุกต์ใช้ในการบริหารจัดการของโรงพยาบาลฯ
เพื่อเป็นการสร้างความเชื่อมั่นและการสร้างความพึงพอใจให้กับผู้รับบริการ
ทำให้มั่นใจได้ว่าโรงพยาบาลฯ มีระบบควบคุม ตรวจสอบและเฝ้าระวัง
โดยมีผู้ที่รับผิดชอบในทุกขั้นตอนของการปฏิบัติงาน
มีฝ่ายพัฒนาคุณภาพไว้ตรวจสอบศักยภาพในการปฏิบัติงานของโรงพยาบาลฯ ในทุกแผนก
เพื่อพัฒนาการทำงานในระบบของโรงพยาบาลฯ ให้เป็นไปตามมาตรฐานระดับสากล

ด้วยปณิธานของโรงพยาบาลฯ ว่า “สัมผัสจากใจ ห่วงใยดูแลคุณ” โรงพยาบาลฯ
ให้ความสำคัญกับผู้รับบริการซึ่งจะได้รับการดูแลทั้งทางร่างกายและจิตใจแบบองค์รวม
เพื่อให้ได้รับการรักษาที่ส่งผลดีต่อผู้รับริการมากที่สุด

1.  เป้าหมายการดำเนินธุรกิจ

บริษัทฯ มุ่งมั่นที่จะเป็นโรงพยาบาลเอกชนชั้นนำของประเทศไทย
ที่มีความพร้อมทั้งด้านบุคลากรและเครื่องมือทางการแพทย์
สามารถรักษาพยาบาลโรคที่มีความซับซ้อนสูง ให้บริการรักษาพยาบาลอย่างมืออาชีพ
ได้รับการยอมรับและไว้วางใจจากผู้ใช้บริการ
เพื่อที่จะสามารถรองรับความต้องการทางการแพทย์ที่เพิ่มขึ้นจากการขยายตัวทั้งในด้านเศรษฐกิจและสังคมของจังหวัดสมุทรสาครและพื้นที่ใกล้เคียง
โดยมีเป้าหมายในการดำเนินธุรกิจดังนี้

-   เป็นโรงพยาบาลแม่และเด็กที่ให้บริการครบวงจรและเป็นศูนย์รับการส่งต่อจากสถานพยาบาลอื่นในด้านสูติ-นรีเวช
    และกุมารเวช

-   มีศูนย์อุบัติเหตุที่มีศัลยแพทย์เฉพาะทางที่มีความเชี่ยวชาญสามารถรักษาอาการที่มีความซับซ้อนที่คนในจังหวัดสมุทรสาครและพื้นที่ใกล้เคียงให้ความไว้วางใจ

-   มีศูนย์ตรวจสุขภาพชั้นนำของจังหวัดสมุทรสาครที่ให้บริการครบวงจร
    ทั้งบริการตรวจสุขภาพประจำปี บริการตรวจสุขภาพก่อนเข้างาน
    บริการตรวจสุขภาพนอกสถานที่

-   รักษาความสามารถในการบริหารต้นทุนและค่าใช้จ่ายอย่างมีประสิทธิภาพ

-   มุ่งสู่มาตรฐานระดับสากล Joint Commission International (JCI)

  เป้าหมายการดำเนินธุรกิจใน 3-5 ปี

นับตั้งแต่วันที่ 27 กรกฎาคม 2559 ซึ่งนับเป็นวันเริ่มแรกของการนำบริษัท เอกชัยการแพทย์ จำกัด
(มหาชน) ซึ่งดำเนินธุรกิจภายใต้ชื่อ โรงพยาบาลเอกชัย
เข้าจดทะเบียนเป็นบริษัทจดทะเบียนในตลาดหลักทรัพย์แห่งประเทศไทย โดยบริษัทฯ
มีวัตถุประสงค์เพื่อขยายการเติบโตในธุรกิจ
และเพื่อรองรับการขยายตัวของประชากรในจังหวัดสมุทรสาคร และจังหวัดใกล้เคียง ทั้งนี้ บริษัทฯ
มีเป้าหมายที่จะขยายศูนย์การแพทย์เฉพาะทางด้านต่าง ๆ ให้ครบวงจร

โดยในปี 2560 บริษัทฯ ได้เริ่มก่อสร้างอาคารศูนย์กุมารเวชแห่งใหม่
และปรับปรุงพื้นที่สำหรับเปิดให้บริการศูนย์ผู้มีบุตรยาก รวมทั้งปรับปรุงแผนกต่าง ๆ
และห้องพักสำหรับผู้ป่วยใน ทั้งนี้ เป้าหมายการลงทุนในระยะ 3 ปีข้างหน้า บริษัทฯ
มีแผนการลงทุนขยายศูนย์เฉพาะทางด้านต่างๆ อาทิ ศูนย์ดูแลผู้สูงอายุ ศูนย์ตา ศูนย์ไต เป็นต้น

วัฒนธรรมองค์กร (Core Value) (TRICCS)

  ---------------------------- --- ----------------------------------------------------------------
  Teamwork (ทีมงานเป็นหลัก)       :   การทำงานประสานกันอย่างเป็นทีมเพื่อให้บรรลุเป้าหมายขององค์กรร่วมกัน

  Result Oriented (ผลงานมุ่งไว้)  :   การมุ่งมั่นให้ผลงานบรรลุเป้าหมายโดยรักษาระดับให้สูงกว่ามาตรฐาน

  Continuous Improvement       :   การใช้ความรู้ ความคิดสร้างสรรค์
  (พัฒนาต่อเนื่อง)                     การผสมผสานและค้นคว้าเพื่อนำไปสู่สิ่งที่ดีกว่าในอนาคต

  Effective Communication      :   การสื่อสารข้อมูลและความคิดในทุกช่องทางเพื่อให้เกิดความเข้าใจอย่างชัดเจน
  (สื่อสารเข้าใจ)                     

  Customer Focus (ใส่ใจลูกค้า)    :   ใส่ใจลูกค้า มุ่งเน้นให้บริการลูกค้าอย่างมีคุณค่าทั้งเชิงรุกและเชิงรับ

  Speed (รวดเร็ว แม่นยำ)         :   การบริการที่รวดเร็วในเวลาที่เหมาะสมและมีความถูกต้องในทุกขั้นตอนของการบริการ
  ---------------------------- --- ----------------------------------------------------------------

1.  การเปลี่ยนแปลงและพัฒนาการที่สำคัญ

พัฒนาการที่สำคัญของบริษัทฯ ในช่วงระยะเวลาที่ผ่านมา มีรายละเอียดดังต่อไปนี้

+-----------------------------------------------------------------------+
| ปี 2546                                                                |
+-----------------------------------------------------------------------+
| -   จดทะเบียนจัดตั้งบริษัทในนาม “บริษัท เอกชัยการแพทย์ จำกัด” ด้วยทุนจดทะเบียน 150  |
|     ล้านบาท เพื่อประกอบธุรกิจการให้บริการทางการแพทย์                          |
+-----------------------------------------------------------------------+
| ปี 2549                                                                |
+-----------------------------------------------------------------------+
| -   ได้รับใบอนุญาตให้ประกอบกิจการสถานพยาบาลประเภทที่รับผู้ป่วยไว้ค้างคืน            |
|     ลักษณะโรงพยาบาลทั่วไป ขนาด 100 เตียง เมื่อวันที่ 8 มีนาคม 2549              |
|                                                                       |
| -   เปิดให้บริการทางการแพทย์ภายใต้ชื่อ “โรงพยาบาลเอกชัย” เมื่อวันที่ 29 มีนาคม 2549 |
|     เพื่อให้บริการลูกค้าทั่วไป โดยมีจำนวนเตียงที่เปิดให้บริการ 50 เตียง               |
|     และมีห้องตรวจจำนวน 19 ห้อง                                           |
|                                                                       |
| -   เปิดให้บริการฟอกเลือดด้วยเครื่องไตเทียมโดยผ่านการร                        |
| ับรองจากคณะอนุกรรมการตรวจรับรองมาตรฐานการรักษาโดยการฟอกเลือดด้วยเครื่องไตเทียม |
|     (ตรต.)                                                            |
|                                                                       |
| -   เพิ่มทุนจดทะเบียนจำนวน 75 ล้านบาท จากทุนจดทะเบียนเดิม 150 ล้านบาท เป็น 225  |
|     ล้านบาทโดยการออกหุ้นสามัญใหม่จำนวน 7,500,000 หุ้น มูลค่าที่ตราไว้หุ้นละ 10 บาท  |
|     เสนอขายให้แก่ผู้ถือหุ้นเดิม เพื่อใช้ในการจัดซื้อเครื่องมือแพทย์ และเป็นเงินทุนหมุนเวียน  |
+-----------------------------------------------------------------------+
| ปี 2550                                                                |
+-----------------------------------------------------------------------+
| -   เปิดให้บริการผู้ใช้สิทธิประกันสังคม                                        |
|                                                                       |
| -   เปิดให้บริการผู้ป่วยในระบบคู่สัญญากับบริษัทประกันชีวิตต่างๆ                      |
|                                                                       |
| -   เปิดให้บริการผู้ที่เจ็บป่วยจากการทำงาน โดยเป็นคู่สัญญากับสำนักงานกองทุนเงินทดแทน  |
|                                                                       |
| -   เริ่มให้บริการตรวจสุขภาพนอกสถานที่                                       |
+-----------------------------------------------------------------------+
| ปี 2551                                                                |
+-----------------------------------------------------------------------+
| -   เพิ่มทุนจดทะเบียนจำนวน 60 ล้านบาท จากทุนจดทะเบียนเดิม 225 ล้านบาท เป็น 285  |
|     ล้านบาทโดยการออกหุ้นสามัญใหม่จำนวน 6,000,000 หุ้น มูลค่าที่ตราไว้หุ้นละ 10 บาท  |
|     เสนอขายให้แก่ผู้ถือหุ้นเดิม เพื่อใช้เป็นเงินทุนหมุนเวียน                          |
|                                                                       |
| -   ได้รับการรับรองคุณภาพโรงพยาบาล หรือ Hospital Accreditation (HA) ขั้นที่ 1  |
|     ซึ่งเป็นการรับรองคุณภาพสถานพยาบาลโดยเฉพาะจากสถาบันรับรองคุณภาพสถานพยาบาล  |
|     (องค์การมหาชน)                                                     |
|                                                                       |
| -   เข้าร่วมการให้บริการศูนย์การแพทย์ฉุกเฉิน (สพฉ.)                           |
|     กับสำนักงานสาธารณสุขจังหวัดสมุทรสาคร                                    |
+-----------------------------------------------------------------------+
| ปี 2552                                                                |
+-----------------------------------------------------------------------+
| -   ได้รับรางวัล EIA Monitoring Award ประเภทรางวัลดีเด่น                    |
|     ซึ่งเป็นโครงการคัดเลือกและมอบรางวัลแก่สถานประกอบการที่ปฏิบัติตาม              |
| มาตรการในรายงานการวิเคราะห์ผลกระทบสิ่งแวดล้อมและมีการจัดการสถานภาพแวดล้อมดีเด่น |
|     จากสํานักงานนโยบายและแผนทรัพยากรธรรมชาติและสิ่งแวดล้อม                   |
|     แสดงให้เห็นถึงความมุ่งมั่นที่จะเป็น Green Hospital                          |
+-----------------------------------------------------------------------+
| ปี 2553                                                                |
+-----------------------------------------------------------------------+
| -   พัฒนาปรับปรุงโรงพยาบาลในด้านต่างๆ เช่น (1) เปิดบริการแผนก Health         |
|     Promotion Center เพื่อให้บริการตรวจสุขภาพแบบ One stop service (2)      |
|     เปิดบริการแผนกตรวจสุขภาพก่อนเข้างาน                                    |
|     เพื่อรองรับการขยายตัวของโรงงานอุตสาหกรรม (3)                           |
|     ปรับปรุงให้มีห้องปฏิบัติการช่วยฟื้นคืนชีพ (CPR) ในห้องฉุกเฉิน (4)                 |
|     ปรับปรุงระบบห้องบริการผู้ป่วยติดเชื้อทางเดินหายใจเป็นระบบ Relative Negative  |
|     Pressure เป็นต้น                                                    |
|                                                                       |
| -   ลงทุนเครื่องมือและอุปกรณ์ทางการแพทย์เพิ่มเติม เช่น เครื่องเอ็กซเรย์คอมพิวเตอร์ 16  |
|     สไลด์ (CT Scan 16-Slice) เครื่องตรวจวัดความหนาแน่นของมวลกระดูก (Bone    |
|     Densitometer)                                                     |
|                                                                       |
| -   ห้องปฏิบัติการของโรงพยาบาลฯ ได้รับการรับรองมาตรฐานกรมวิทยาศาสตร์การแพทย์   |
|     และได้รับอนุญาตจากกระทรวงแรงงานให้ตรวจสุขภาพคนหางานที่จะไปทำงานต่างประเทศ |
+-----------------------------------------------------------------------+

+-----------------------------------------------------------------------+
| ปี 2554                                                                |
+-----------------------------------------------------------------------+
| -   ยกเลิกการให้บริการประกันสังคม และให้บริการทางการแพทย์แก่ลูกค้าทั่วไป          |
|     และลูกค้าคู่สัญญาเท่านั้น                                                 |
|                                                                       |
| -   ได้รับรางวัล EIA Monitoring Award ประเภทรางวัลดีเด่น เป็นครั้งที่ 2 ติดต่อกัน   |
|                                                                       |
| -   เปิดแผนกศัลยกรรมและศัลยกรรมกระดูก โดยแยกออกมาจากแผนกอายุรกรรม          |
|     โดยใช้ห้องตรวจเดิมของผู้ใช้บริการสิทธิประกันสังคม                            |
|     เพื่อเพิ่มความสะดวกในการให้บริการแก่ผู้ใช้บริการเฉพาะโรคเพิ่มมากขึ้น             |
+-----------------------------------------------------------------------+
| ปี 2555                                                                |
+-----------------------------------------------------------------------+
| -   ได้รับมาตรฐาน ISO 9001: 2008 โดย Interlek Certification Limited    |
|     ในด้านกระบวนการให้บริการดูแลรักษาพยาบาล ฟื้นฟู ส่งเสริม ป้องกัน               |
|                                                                       |
| -   ได้รับคัดเลือกเป็นโรงพยาบา                                            |
| ลต้นแบบและสถานที่ศึกษาดูงานด้านสิ่งแวดล้อมของนักศึกษาด้านสิ่งแวดล้อมจากมหาวิทยาลัยมหิดล |
|     และกระทรวงทรัพยากรธรรมชาติและสิ่งแวดล้อม                               |
+-----------------------------------------------------------------------+
| ปี 2556                                                                |
+-----------------------------------------------------------------------+
| -   ได้รับรางวัล EIA Monitoring Award ประเภทรางวัลดีเด่น เป็นครั้งที่ 3 ติดต่อกัน  |
|                                                                       |
| -   เปิดสำนักงานซอยนานาเหนือ ถนนสุขุมวิท เพื่อขยายการให้บริการไปยังลูกค้าต่างชาติ    |
+-----------------------------------------------------------------------+
| ปี 2557                                                                |
+-----------------------------------------------------------------------+
| -   ปรับปรุงแผนกแม่และเด็ก โดยมีการตกแต่งสถานที่สำหรับเด็กโดยเฉพาะ             |
|     และมีการแบ่งพื้นที่สำหรับเด็กป่วย และเด็กสุขภาพดีออกจากกัน                     |
|     เพื่อเสริมสร้างภาพลักษณ์ในการเป็นโรงพยาบาลสำหรับเด็ก                       |
|                                                                       |
| -   ได้รับการรับรองมาตรฐานความปลอดภัยอาหาร                               |
|     ด้านการบริการอาหารและโภชนาการอาหารจาก Intertek                      |
|                                                                       |
| -   ปรับปรุงสำนักงานที่ซอยนานาเหนือเป็นคลินิกเวชกรรม เพื่อเพิ่มบริการให้กับลูกค้าต่างชาติ |
+-----------------------------------------------------------------------+
| ปี 2558                                                                |
+-----------------------------------------------------------------------+
| -   ลดทุนจดทะเบียนจำนวน 68.40 ล้านบาท จากทุนจดทะเบียนเดิม 285.00 ล้านบาท เป็น |
|     216.60 ล้านบาทโดยการลดจำนวนหุ้นสามัญจำนวน 6.84 ล้านหุ้น มูลค่าที่ตราไว้หุ้นละ   |
|     10.00 บาท เพื่อล้างขาดทุนสะสม                                         |
|                                                                       |
| -   เป็น 1 ใน 3                                                        |
|     โรงพยาบาลในประเทศ                                                 |
| ไทยที่ได้รับการรับรองให้ติดตั้งระบบการจัดการรวมศูนย์ข้อมูลสำหรับการนำเข้าแรงงานต่างชาติ |
|     (Foreign Workers Centralized Management System: FWCMS)            |
|     ขอ                                                                |
| งประเทศมาเลเซียเพื่อตรวจสุขภาพแรงงานไทยก่อนการเดินทางไปทำงานในประเทศมาเลเซีย |
|     แสด                                                               |
| งให้เห็นถึงระบบการตรวจสุขภาพที่มีคุณภาพและได้มาตรฐานของห้องปฏิบัติการของโรงพยาบาลฯ |
|                                                                       |
| -   ปิดคลินิกที่ซอยนานาเหนือ และมาเปิดเป็นศูนย์ประสานงานที่ซอยสุขุมวิท 5 แทน         |
|     เพื่อลดค่าใช้จ่าย                                                      |
+-----------------------------------------------------------------------+
| ปี 2559                                                                |
+-----------------------------------------------------------------------+
| -   ที่ประชุมสามัญผู้ถือหุ้น ประจำปี 2559 เมื่อวันที่ 16 มีนาคม 2559                 |
|     ได้มีมติอนุมัติให้บริษัทฯ ดำเนินการดังนี้                                      |
|                                                                       |
|   - แปรสภาพเป็นบริษัทมหาชนจำกัด                                           |
|                                                                       |
|   - เปลี่ยนแปลงมูลค่าที่ตราไว้จากหุ้นละ 10 บาท เป็น 0.50 บาท                    |
|                                                                       |
|   - เพิ่มทุนจดทะเบียนจำนวน 83.40 ล้านบาท จากทุนจดทะเบียนเดิม 216.60 ล้านบาท    |
|   เป็น 300.00 ล้านบาท โดยการออกหุ้นสามัญใหม่จำนวน 166.80 ล้านหุ้น              |
|   มูลค่าที่ตราไว้หุ้นละ 0.50 บาท ซึ่งมีรายละเอียดการจัดสรรดังนี้                     |
|                                                                       |
|   (1) หุ้นสามัญเพิ่มทุนจำนวน 156.80 ล้านหุ้น เสนอขายให้แก่ประชาชน                |
|                                                                       |
|   (2) หุ้นสามัญเพิ่มทุนจำนวน 10.00 ล้านหุ้น เสนอขายให้แก่กรรมการ ผู้บริหาร          |
|   และพนักงานของบริษัทฯ                                                   |
|                                                                       |
|   ในกรณีที่มีหุ้นเหลือจากการเสนอขายให้แก่กรรมการ ผู้บริหาร และพนักงานตามข้อ (2)     |
|   ให้เสนอขายหุ้นสามัญใหม่ที่เหลือดังกล่าวให้แก่ประชาชนตามข้อ (1)                   |
|                                                                       |
| -   ได้รับการต่ออายุใบอนุญาตให้ประกอบกิจการสถานพยาบาล ซึ่งสามารถใช้ได้ถึงวันที่ 31   |
|     ธันวาคม 2568                                                       |
|                                                                       |
| -   ลงนามบันทึกข้อตกลงความร่วมมือกับโรงพยาบาลบำรุงราษฎร์                      |
|     เพื่อยกระดับคุณภาพการรักษา ประสานข้อมูลวิชาการ และการส่งต่อการรักษา          |
|                                                                       |
| -   ได้รับการรับรองมาตรฐานห้องปฏิบัติการจากสภาเทคนิคการแพทย์ (LA)              |
|                                                                       |
| -   ได้รับการรับรองเป็น Best Practice ในการบริหารจัดการ ระบบห่วงโซ่ความเย็น    |
|     (Cold supply chain) ของยาที่ต้องแช่เย็น                                |
|     ระบบการจัดการเลือดและสารประกอบของเลือด                               |
+-----------------------------------------------------------------------+

+-----------------------------------------------------------------------+
| ปี 2560                                                                |
+-----------------------------------------------------------------------+
| -   ได้รับรางวัล EIA Monitoring Award ประเภทรางวัลดีเด่น เป็นครั้งที่ 4 ติดต่อกัน   |
|                                                                       |
| -   วันที่ 18 เมษายน 2560 บริษัทฯ ได้จัดตั้งบริษัทย่อย บริษัท เอกชัย อินเตอร์เนชั่นแนล   |
|     จำกัด เพื่อดำเนินธุรกิจศูนย์ผู้มีบุตรยาก โดยบริษัทฯ ถือหุ้นในสัดส่วนร้อยละ 57         |
|     ของทุนจดทะเบียน 30 ล้านบาท มูลค่าที่ตราไว้หุ้นละ 5 บาท                      |
|                                                                       |
| -   วันที่ 2 ตุลาคม 2560 บริษัทฯ                                            |
|     ได้ร่วมลงนามข้อตกลงในการให้ความร่วมมือด้านรถพยาบาล กับ บมจ. จีเจ สตีล (GJS) |
|                                                                       |
| -   เดือนตุลาคม 2560 ศูนย์ผู้มีบุตรยาก ได้รับใบอนุญาตจากกองประกอบโรคศิลป์          |
|     กระทรวงสาธารณสุข                                                   |
+-----------------------------------------------------------------------+

2. ลักษณะการประกอบธุรกิจ

1.  โครงสร้างรายได้

โครงสร้างรายได้ของบริษัทฯ ในปี 2558 – 2560 มีดังนี้

  ------------------------ --------- -------- --------- -------- --------- --------
  ประเภทรายได้              2558               2559               2560*     

                           ล้านบาท    ร้อยละ    ล้านบาท    ร้อยละ    ล้านบาท    ร้อยละ

  1.                       431.44    98.37    502.13    98.08    522.98    96.67
  รายได้จากกิจการโรงพยาบาล                                                   

  รายได้จากผู้ป่วยนอก (OPD)    207.98    47.42    240.88    47.05    262.12    48.45

  - ลูกค้าทั่วไป               127.25    29.01    144.82    28.29    147.61    27.29

  - ลูกค้าคู่สัญญา              80.73     18.41    96.06     18.76    114.51    21.17

  รายได้จากผู้ป่วยใน (IPD)     223.46    50.95    261.25    51.02    260.86    48.22

  - ลูกค้าทั่วไป               87.28     19.90    100.68    19.66    109.41    20.22

  - ลูกค้าคู่สัญญา              136.18    31.05    160.57    31.37    151.45    28.00

  2. รายได้อื่น**             7.17      1.63     9.85      1.92     18.00     3.33

  รวมรายได้                 438.61    100.00   511.98    100.00   540.98    100.00
  ------------------------ --------- -------- --------- -------- --------- --------

หมายเหตุ * งบการเงินรวม

** รายได้อื่น ประกอบด้วย รายได้ขายอาหาร รายได้ค่าเช่าพื้นที่ และกำไรจากการขายทรัพย์สิน
เป็นต้น

2.  รายละเอียดของผลิตภัณฑ์หรือบริการ

โรงพยาบาลฯ ให้บริการตรวจรักษาทั้งโรคทั่วไปและโรคเฉพาะทางในหลากหลายสาขา
โดยคณะแพทย์ที่มีความเชี่ยวชาญและประสบการณ์ในการรักษาพยาบาล
พร้อมด้วยเครื่องมือและอุปกรณ์ทางการแพทย์ที่ทันสมัย
สามารถให้บริการรักษาพยาบาลทั้งผู้ป่วยนอกและผู้ป่วยใน โดยลูกค้าหลักของบริษัทฯ
สามารถแบ่งออกได้เป็น 2 ประเภทได้แก่ ลูกค้าทั่วไปที่เป็นผู้ชำระค่าบริการเอง
และลูกค้าคู่สัญญาซึ่งประกอบด้วย ลูกค้าบริษัทประกันคู่สัญญา ลูกค้าบริษัทคู่สัญญา
และลูกค้าคู่สัญญาภาครัฐ นอกจากนี้ โรงพยาบาลฯ ยังให้บริการตรวจสุขภาพทั้ง
การตรวจสุขภาพทั่วไป การตรวจสุขภาพก่อนเข้างาน
รวมถึงการตรวจสุขภาพนอกสถานที่โดยศูนย์ตรวจสุขภาพเคลื่อนที่

การให้บริการทางการแพทย์ของโรงพยาบาลฯ สามารถแบ่งออกเป็น ศูนย์การแพทย์ทั้งหมด 18 ศูนย์
ดังนี้

  ----------------------------------- -----------------------------------
  (1) ศูนย์อายุรกรรม                     (10) ศูนย์ส่งเสริมสุขภาพ

  (2) ศูนย์กุมารเวช                      (11) ศูนย์ไตเทียม

  (3) ศูนย์สูติ-นรีเวช                     (12) ศูนย์ทันตกรรม

  (4) ศูนย์ศัลยกรรมทั่วไป                  (13) ศูนย์กายภาพบำบัด

  (5) ศูนย์ศัลยกรรมกระดูกและข้อ            (14) ศูนย์ตรวจสุขภาพก่อนเข้างาน

  (6) ศูนย์ศัลยกรรมตกแต่ง                 (15) ศูนย์ตรวจสุขภาพเคลื่อนที่

  (7) ศูนย์ผิวหนัง                        (16) ศูนย์รังสีวินิจฉัย

  (8) ศูนย์จักษุวิทยา                      (17) ศูนย์ผู้มีบุตรยาก

  (9) ศูนย์อุบัติเหตุฉุกเฉิน                  (18) ศูนย์รับเหตุฉุกเฉิน
  ----------------------------------- -----------------------------------

  2.2.1 ลักษณะการให้บริการแบ่งตามประเภทการให้บริการ

(1) ศูนย์อายุรกรรม

ให้บริการด้านอายุรกรรมหลากหลายสาขา โดยแพทย์อายุรกรรมเฉพาะทางในแต่ละสาขา
สามารถแบ่งออกได้เป็นคลินิกเฉพาะทาง ดังนี้

-   อายุรกรรมทั่วไป ให้บริการตรวจรักษาอาการเจ็บป่วยทั่วไปทั้งเรื้อรังและเฉียบพลัน เช่น
    อาการไข้ ปวดศีรษะ ภูมิแพ้ ปวดท้อง ท้องเสีย ติดเชื้อ เป็นต้น
    และจะส่งต่อผู้ป่วยไปยังแพทย์อายุรกรรมเฉพาะทางสำหรับอาการป่วยที่ซับซ้อนยิ่งขึ้น

-   อายุรกรรมหัวใจและหลอดเลือด ให้บริการตรวจรักษาโรคหัวใจชนิดต่างๆ
    โรคความดันโลหิตสูง และติดเครื่องตรวจสอบการเต้นของหัวใจ 24 ชม. (EKG Holter)

-   อายุรกรรมโรคไต ให้บริการตรวจรักษาโรคไตเสื่อม/ไตวาย และโรคทางเดินปัสสาวะอักเสบ

-   อายุรกรรมระบบประสาท ให้บริการตรวจรักษาโรคเส้นเลือดในสมอง ตีบ แตก ตัน
    โรคอัมพฤกษ์ อัมพาต การเคลื่อนไหวผิดปกติ การทรงตัวผิดปกติ
    โรคระบบประสาทสันหลังผิดปกติ โรคอัมพาตใบหน้า (โรคใบหน้าเบี้ยว,ปากเบี้ยว) โรคลมชัก
    โรคปวดศีรษะ ไมเกรน โรคหลงลืม โรคสมองเสื่อมตามวัย โรค Pakinson Syndrome

-   อายุรกรรมทางเดินอาหาร ให้บริการตรวจรักษาโรคกระเพาะอาการอักเสบแบบเฉียบพลัน
    และเรื้อรัง/กรดไหลย้อน/ลำไส้อักเสบหรือบีบตัวผิดปกติ โรคตับอักเสบชนิดต่างๆ
    โรคม้ามอักเสบ รวมถึงการส่องกล้องดูทางเดินอาหารส่วนบน/ส่องกล้องดูลำไส้

-   อายุรกรรมโรคข้อ ให้บริการตรวจรักษาโรคข้อชนิดอักเสบเฉียบพลัน และเรื้อรัง โรค
    Systemic Lupus Erythematosus หรือ SLE ที่ส่งผลให้ข้อบวมอักเสบ กลุ่มโรคข้อเสื่อม
    กลุ่มโรคปวดหลัง หลังแข็ง และกลุ่มอาการปวดจากเนื้อเยื่ออ่อน

-   อายุกรรมทรวงอก ให้บริการตรวจรักษาโรควัณโรคปอด/ปอดอักเสบหรือปอดติดเชื้อ ฝีในปอด
    ดูดระบายน้ำในผนังเยื่อหุ้มปอด ส่องกล้องตัดชิ้นเนื้อในปอด
    โรคถุงลมโป่งพอง/หอบหืด/หลอดลมอักเสบ โรคที่เกี่ยวข้องกับการหายใจ

-   อายุรกรรมต่อมไร้ท่อ ให้บริการตรวจรักษาโรคที่เกี่ยวข้องกับต่อมไร้ท่อ เช่น โรคเบาหวาน
    โรคไทรอยด์ และโรคฮอร์โมนจากต่อมหมวกไตที่ผิดปกติ

-   อายุรกรรมโรคภูมิแพ้ ให้บริการตรวจรักษาโรคภูมิแพ้ต่างๆ เช่น ภูมิแพ้ระบบทางเดินหายใจ
    คัดจมูก จามบ่อย มีน้ำมูกใสในช่วงเช้าเป็นประจำ ผื่นแพ้ ผื่นลมพิษ เป็นต้น
    และทดสอบสารก่อภูมิแพ้ (Skin Test)

-   อายุรกรรมจิตเวช ให้บริการตรวจรักษาโรคในกลุ่มอาการของจิตเวชชนิดต่างๆ เช่น
    ภาวะซึมเศร้า วิตกกังวล ประสาทหลอน หูแว่ว นอนไม่หลับ
    และให้คำแนะนำเกี่ยวกับวิธีแก้ปัญหาด้านพฤติกรรมในเด็ก และวัยรุ่น

-   อายุรกรรมโรคเลือด ให้บริการตรวจรักษาโรคที่เกี่ยวข้องกับระบบโลหิตชนิดต่างๆ เช่น
    โรคซีด ทาลัสซีเมีย การแข็งตัวของเลือดผิดปกติ ความผิดปกติที่เกิดกับส่วนประกอบของเลือด
    ความผิดปกติในการแข็งตัวของเลือด

-   อายุรกรรมโสตศอนาสิก ให้คำปรึกษาและผ่าตัดอาการเกี่ยวกับหู คอ จมูก
    การผ่าตัดใหญ่และเล็กของหู คอ จมูก การตรวจหู คอ จมูก สำหรับเด็ก การผ่าตัดหูชั้นกลาง
    การผ่าตัดโพรงจมูกด้วยกล้อง การตรวจหูชั้นในและระบบประสาท การส่องกล้องทางหู คอ
    จมูก การตรวจและรักษาการนอนกรน การตรวจวัดการได้ยินด้วยคอมพิวเตอร์
    บริการใส่เครื่องช่วยฟัง บริการให้คำปรึกษาและแนะนำการฝึกพูด

-   ศูนย์รักษาความสมดุลของการทรงตัว ให้บริการวินิจฉัยโรคเวียนศีรษะ

(2) ศูนย์กุมารเวช

ให้บริการตรวจรักษาผู้ป่วยเด็กตั้งแต่แรกเกิดจนถึงอายุ 14 ปี
โดยมีกุมารแพทย์ผู้เชี่ยวชาญที่ให้บริการตลอด 24 ชั่วโมง
ตั้งแต่การดูแลพัฒนาการของลูกน้อยตั้งแต่ในครรภ์ด้วยแพทย์เฉพาะทางด้านเด็กคลอดก่อนกำหนด
ให้บริการตรวจรักษาผู้ป่วยเด็กต่างๆ ได้แก่ ตรวจสุขภาพเด็ก โภชนาการเด็ก
โรคระบบทางเดินหายใจและปอดในเด็ก โรคระบบทางเดินอาหารในเด็ก โรคภูมิแพ้ในเด็ก โรคหู
คอ จมูกในเด็ก โรคไตในเด็ก โรคสมองและระบบประสาทในเด็ก โรคเลือดในเด็ก
โรคระบบต่อมไร้ท่อในเด็ก โรคเบาหวานในเด็ก รวมถึง การดูแลทารกน้ำหนักตัวน้อย
การดูแลทารกคลอดก่อนกำหนด การตรวจการได้ยินในเด็กทารกการวินิจฉัยพัฒนาการเด็ก
การสร้างเสริมภูมิคุ้มกันโรค การฉีดวัคซีนต่างๆ นอกจากนี้ยังสามารถให้บริการด้านจิตเวชเด็ก เช่น
การดูแลพัฒนาการในแต่ละช่วงอายุ รักษาความบกพร่องพัฒนาการเด็ก โรคออทิสติก/สมาธิสั้น
ความบกพร่องด้านการเรียนรู้ และการตรวจวัด IQ เด็ก

โดยโรงพยาบาลฯ ได้ออกแบบและตกแต่งสถานที่สำหรับเด็กโดยเฉพาะ ซึ่งมีบรรยากาศที่สดใส
เพื่อสร้างความอบอุ่น และให้เกิดความผ่อนคลายในขณะรอพบแพทย์
รวมถึงมีการมีการแบ่งพื้นที่สำหรับเด็กป่วย และเด็กสุขภาพดีออกจากกัน

(3) ศูนย์สูติ-นรีเวช

ให้บริการด้านการตรวจ วินิจฉัย รักษา ให้คำปรึกษา ทางด้านสูติศาสตร์ และนรีเวชกรรม
โดยแพทย์ผู้เชี่ยวชาญเฉพาะด้านที่ให้บริการตลอด 24 ชั่วโมง

-   สูติศาสตร์ ให้บริการการวินิจฉัยการตั้งครรภ์ การดูแลในระยะตั้งครรภ์
    การตรวจติดตามการเต้นของหัวใจทารกในครรภ์ การคลอด
    การดูแลมารดาและทารกหลังคลอด การอบรมการปฏิบัติตนภายหลังการคลอด
    การออกกำลังกายภายหลังการคลอด การวางแผนครอบครัว การคุมกำเนิด
    การรักษาภาวะมีบุตรยาก การแก้หมัน เป็นต้น

-   นรีเวชกรรม ให้บริการดูแลสุขภาพและปัญหาของสุขภาพสตรี
    ตรวจรักษาภาวะประจำเดือนผิดปกติ ตรวจรักษาการอักเสบ/เนื้องอกในระบบสืบพันธ์สตรี
    ตรวจรักษามะเร็งระบบสืบพันธ์สตรี การผ่าตัดโดยการส่องกล้อง/การผ่าตัดเปิดหน้าท้อง
    การให้คำปรึกษาสตรีวัยทอง

โรงพยาบาลฯ มีเครื่องมือให้บริการด้านสูติ-นรีเวชที่ทันสมัย ได้แก่ เครื่องอัลตร้าซาวน์ 2 มิติ
เครื่องอัลตร้าซาวน์ 4 มิติ กล้องส่องตรวจปากมดลูก (colposcope)
รวมถึงเครื่องตรวจติดตามการเต้นของหัวใจทารกในครรภ์ และมีห้องตรวจ 3 ห้อง ห้องรอคลอด 4
ห้อง ห้องผ่าตัดคลอด และทีมผ่าตัดที่พร้อมให้การบริการ

(4) ศูนย์ศัลยกรรมทั่วไป

ให้บริการการผ่าตัดแบบธรรมดา และการผ่าตัดผ่านกล้อง
โดยแพทย์ผู้เชี่ยวชาญเฉพาะทางในด้านต่างๆ เช่น การผ่าตัดไส้ติ่ง การผ่าตัดไส้เลื่อน
การผ่าตัดนิ่วในถุงน้ำดี การผ่าตัดก้อนเนื้องอกในช่องท้อง การผ่าตัดในระบบทางเดินปัสสาวะ
การผ่าตัดในระบบทางเดินอาหาร/ลำไส้ใหญ่ การผ่าตัดกระเพาะอาหาร ศัลยกรรมหลอดเลือด
ศัลยกรรมริดสีดวงทวาร เป็นต้น

(5) ศูนย์ศัลยกรรมกระดูกและข้อ

ให้คำปรึกษาและวินิจฉัยด้านกระดูกและข้อแก่ผู้ใช้บริการที่มีความผิดปกติด้านกระดูก ข้อ เส้นเอ็น
เส้นประสาท ทำให้เกิดอาการปวดคอ ปวดหลัง ปวดเอว และกล้ามเนื้อทุกชนิด
โดยแพทย์ผู้เชี่ยวชาญเฉพาะทางที่ให้บริการตลอด 24 ชั่วโมง ประกอบด้วย 3 คลินิก ได้แก่

-   คลินิกศัลยกรรมกระดูกและข้อทั่วไป ให้บริการตรวจรักษาโรคที่เกี่ยวกับกระดูกและข้อทั่วไป
    เช่น กระดูกหัก ข้อเคลื่อน รวมถึงการบาดเจ็บกล้ามเนื้อ
    เส้นเอ็นและเส้นประสาทจากการทำงานหรือเล่นกีฬา และการรักษาและป้องกันโรคกระดูกพรุน
    รวมทั้งการการผ่าตัดรักษาภาวะกระดูกหักจากโรคกระดูกพรุน

-   คลินิกศัลยกรรมโรคกระดูกสันหลังและข้อเทียม
    ให้บริการตรวจรักษาโรคที่เกี่ยวข้องกับกระดูกสันหลัง และการผ่าตัดเปลี่ยนข้อ เช่น
    โรคหมอนรองกระดูกสันหลังทับเส้นประสาท การผ่าตัดเปลี่ยนข้อเทียมในผู้ป่วยที่มีภาวะข้อเสื่อม
    เช่น ข้อเข่าเสื่อม ข้อสะโพกเสื่อม การผ่าตัดเปลี่ยนข้อในผู้ป่วยที่ได้รับอุบัติเหตุ

-   คลินิกศัลยกรรมทางมือและจุลยศัลยกรรม ให้บริการตรวจรักษาโดยใช้วิธีจุลยศาสตร์
    (Microsurgery) เช่น การผ่าตัดตัดต่อนิ้ว มือ แขน (Replantation)
    ตัดต่อเส้นเอ็นประสาท การผ่าตัดรักษาความพิการทางมือ การผ่าตัดย้ายเส้นเอ็น
    การรักษาและผ่าตัดเอ็นที่มือฉีกขาด การรักษาโรคนิ้วล็อค การรักษาพังผืดกดทับเส้นประสาท

ซึ่งให้บริการโดยเครื่องมือที่ทันสมัย ได้แก่ เครื่องตรวจวัดความหนาแน่นของมวลกระดูก (Bone
Densitometer) กล้องผ่าตัดกำลังขยายสูง (Microscope) เป็นต้น

(6) ศูนย์ศัลยกรรมตกแต่ง

ให้บริการครบทุกการศัลยกรรมตกแต่งเสริมความงามโดยแพทย์เฉพาะทางด้านศัลยกรรมความงาม
ได้แก่ การผ่าตัดเพิ่มขนาดทรวงอก การผ่าตัดลดขนาดทรวงอกสุภาพสตรี การผ่าตัดตกแต่งเปลือกตา
การผ่าตัดดึงหน้าและคอ การผ่าตัดดูดไขมัน การผ่าตัดกระชับผิวหนังเช่นหน้าท้องหย่อนยาน
การผ่าตัดตกแต่งเสริมจมูก การผ่าตัดลดขนาดหน้าท้อง การผ่าตัดเพื่อลดขนาดกระเพาะอาหาร
และการผ่าตัดใส่บอลลูนในกระเพาะอาหาร

(7) ศูนย์ผิวหนัง

ศูนย์ผิวหนังโรงพยาบาลเอกชัย เน้นการดูแลรักษาโรคทางผิวหนังด้วยแพทย์ผู้เชี่ยวชาญโดยเฉพาะ
เช่น การรักษาผื่นผิวหนังอักเสบ การรักษาผิวหนังติดเชื้อ การรักษาสีผิวผิดปกติ
การรักษาผื่นจากโรคภูมิแพ้ตนเอง การรักษาโรคและความผิดปกติของเส้นผมและเล็บ
การตรวจวินิจฉัยหาสิ่งกระตุ้นการแพ้ การกำจัดขน รักษาเส้นเลือดขอด กำจัดไฝ ขี้แมลงวัน หูด
ติ่งเนื้อ นอกจากนี้ โรงพยาบาลยังมีบริการสร้างเสริมสุขภาพผิวพรรณที่ดี ด้วยการให้บริการป้องกัน
และรักษาผิวหนัง พร้อมกับวิธีการดูแลผิวพรรณให้มีสุขภาพดีขึ้น
เพื่อการดูแลอย่างเข้าใจในสุขภาพของผิวพรรณ
โรงพยาบาลได้จัดเตรียมแพทย์เฉพาะทางด้านผิวพรรณ แพทย์ด้านการฝังเข็ม
เพื่อให้ผู้รับบริการได้รับการดูแลอย่างครบถ้วน

(8) ศูนย์จักษุวิทยา

ให้บริการตรวจรักษาครอบคลุมในทุกปัญหาเกี่ยวกับดวงตา เช่น
การตรวจรักษาและผ่าตัดโรคตาทุกชนิด การผ่าตัดต้อกระจก
การรักษาโรคจอประสาทตาด้วยเลเซอร์ การผ่าตัดจอประสาทตาและวุ้นตา
และการตรวจวัดสายตาประกอบแว่น ด้วยจักษุแพทย์ที่มากด้วยประสบการณ์ในด้านการรักษา
รวมทั้งมีเครื่องมือเฉพาะทางจักษุที่ทันสมัยและมีประสิทธิภาพสูง อาทิ เช่น
กล้องถ่ายภาพจอประสาทตาแบบ 3 มิติ เครื่องเลเซอร์ตาที่รักษาจอประสาทตา
และเครื่องวัดความดันลูกตา เป็นต้น

(9) ศูนย์อุบัติเหตุฉุกเฉิน

ให้บริการตรวจรักษา ช่วยเหลือและรองรับผู้ป่วยอุบัติเหตุ
และผู้ป่วยฉุกเฉินในรูปแบบของศูนย์อุบัติเหตุ - ฉุกเฉิน ตลอด 24 ชั่วโมง ซึ่งโรงพยาบาลฯ
มีความพร้อมด้านสถานที่ เครื่องมือและอุปกรณ์ที่ทันสมัย ทีมแพทย์ฉุกเฉินและศัลยแพทย์
พยาบาลวิชาชีพซึ่งผ่านการอบรมช่วยฟื้นคืนชีพขั้นสูง และบุคลากรผู้เชี่ยวชาญ
รวมถึงการเตรียมพร้อมแผนปฏิบัติการ และประสานงานกับศูนย์กู้ชีพและมูลนิธิ
เพื่อรองรับการเกิดอุบัติเหตุหมู่ในเขตพื้นที่ใกล้เคียง
และยังมีบริการรถพยาบาลฉุกเฉินซึ่งพร้อมรับส่งผู้ป่วยเขตจังหวัดสมุทรสาคร และทั่วประเทศ

(10) ศูนย์ส่งเสริมสุขภาพ

ให้บริการตรวจสุขภาพด้วยโปรแกรมตรวจสุขภาพที่หลากหลายหลายเหมาะสมกับแต่ละช่วงอายุ
โดยแพทย์เวชปฏิบัติที่มีประสบการณ์ประจำศูนย์ พร้อมด้วยห้องตรวจที่สามารถให้บริการแบบ One
Stop Service สามารถส่งตรวจทางห้องปฏิบัติการอย่างถูกต้องรวดเร็ว
และแม่นยำพร้อมด้วยเครื่องมือเพื่อการตรวจวินิจฉัยที่ครบครันสามารถรองรับผู้มารับบริการได้มากกว่า
6,000 คนต่อปี โดยห้องปฎิบัติการของโรงพยาบาลผ่านการรับรองจากกรมวิทยาศาสตร์การแพทย์
และเมื่อตรวจพบภาวะผิดปกติ หรือปัญหาทางด้านสุขภาพ โรงพยาบาลฯ
มีแพทย์ผู้เชี่ยวชาญเฉพาะด้านเพื่อรองรับให้บริการการรักษาที่เหมาะสมและให้คำปรึกษาต่างๆ
โดยโรงพยาบาลฯ มีโปรแกรมตรวจสุขภาพพื้นฐาน 5
โปรแกรมที่ได้รับการออกแบบมาเพื่อรองรับผู้เข้ารับบริการในทุกช่วงอายุ และความเสี่ยง นอกจากนี้
โรงพยาบาลฯ ยังมีโปรแกรมตรวจสุขภาพเฉพาะด้าน เช่น
โปรแกรมตรวจสุขภาพการทำงานของตับอย่างสมบูรณ์ โปรแกรมตรวจคัดกรองมะเร็ง
โปรแกรมตรวจคัดกรองโรคหัวใจ โปรแกรมตรวจคัดกรองเบาหวาน โปรแกรมตรวจสุขภาพวัยทอง
และโปรแกรมตรวจสุขภาพก่อนแต่งงาน
อีกทั้งยังให้บริการตรวจสุขภาพเพื่อขอรับใบรับรองแพทย์ใช้ในการ สมัครงาน สมัครเรียน Work
permit ทำใบขับขี่ หรือทำงานในต่างประเทศ
การให้บริการตรวจสุขภาพคนประจำเรือและออกใบประกาศนียบัตรสุขภาพคนประจำเรือตามมาตรฐานกรมเจ้าท่า
การให้บริการตรวจสุขภาพก่อนทำประกันแก่ลูกค้าประกันชีวิตบริษัทต่างๆ
และการให้บริการตรวจสุขภาพแรงงานไทยก่อนการเดินทางไปทำงานในประเทศมาเลเซีย

(11) ศูนย์ไตเทียม

ให้บริการฟอกเลือด ด้วยเครื่องไตเทียมในผู้ป่วยที่มีอายุตั้งแต่ 15 ปีขึ้นไป
ทั้งที่มีภาวะไตวายเฉียบพลัน และไตวายเรื้อรังตลอด 24 ชั่วโมง เพื่อให้ผู้ป่วยได้รับความปลอดภัย
มีประสิทธิภาพ ปราศจากภาวะแทรกซ้อน และมีคุณภาพชีวิตที่ดี โดยมีเตียงรองรับถึง 14
เตียงและมีแพทย์เฉพาะด้านที่พร้อมให้การดูแลผู้เข้ารับบริการอย่างทั่วถึง
และพยาบาลผู้เชี่ยวชาญที่ผ่านการอบรมการพยาบาลผู้ป่วยฟอกเลือดด้วยเครื่องไตเทียมจากสถาบันที่ได้รับการรองรับมาตรฐานจากสภาการพยาบาล
และสมาคมโรคไตแห่งประเทศไทย

นอกจากนี้
ระบบการฟอกเลือดของศูนย์ไตเทียมยังได้รับการรับรองมาตรฐานการรักษาโดยการฟอกเลือดด้วยเครื่องไตเทียมจากราชวิทยาลัยอายุรแพทย์แห่งประเทศไทย
โดยมีระบบควบคุมการติดเชื้อและการฆ่าเชื้อที่ได้มาตรฐาน
รวมทั้งมีเครื่องกำเนิดไฟฟ้าพร้อมให้บริการตลอด 24 ชั่วโมง
เพื่อให้บริการเป็นไปอย่างต่อเนื่องกรณีไฟฟ้าดับ

(12) ศูนย์ทันตกรรม

ให้บริการด้านทันตกรรมแบบครบวงจร ด้วยทันตแพทย์เฉพาะทางหลากหลายสาขา ได้แก่

-   ทันตกรรมทั่วไป เช่น ตรวจฟันและให้คำปรึกษา การทำความสะอาดฟัน ขูดหินปูนและขัดฟัน
    อุดฟัน ฟอกสีฟัน

-   ทันตกรรมสำหรับเด็ก เช่น เคลือบหลุมร่องฟัน เคลือบฟันด้วยฟลูออไรด์ อุดฟัน
    รักษารากฟันน้ำนม ครอบฟันเด็ก

-   การรักษาคลองรากฟัน เพื่อรักษาการติดเชื้อบริเวณปลายรากฟัน

-   ศัลยกรรมช่องปาก เช่น ถอนฟันแท้ ถอนฟันคุด ผ่าตัดปุ่มกระดูก ผ่าฟันฝัง

-   ทันตกรรมรากเทียม

-   การรักษาโรคเหงือก เช่น การรักษาโรคเหงือกอักเสบ การเกลารากฟัน ผ่าตัดเหงือก

-   การทำฟันปลอม เช่น การทำฟันปลอมถอดได้บางส่วน การทำครอบฟันและสะพานฟัน

-   การจัดฟัน

(13) ศูนย์กายภาพบำบัด

ให้บริการดูแลและฟื้นฟูสมรรถภาพร่างกาย พร้อมทั้งบำบัด บรรเทาอาการเจ็บป่วย
ด้วยอุปกรณ์ที่ทันสมัย ภายใต้การดูแลของนักกายภาพบำบัดผู้ชำนาญการ
และแพทย์ผู้เชี่ยวชาญด้านเวชศาสตร์ฟื้นฟู มีการให้บริการกายภาพบำบัดต่างๆ ดังนี้

-   กายภาพบำบัดสำหรับผู้ป่วยศูนย์กระดูกและข้อ

-   กระดูกหัก ข้อเคล็ดขัดยอก

-   การอักเสบของข้อและเอ็น

-   อาการข้ออักเสบ

-   การฟื้นฟูหลังการสูญเสียอวัยวะ

-   โรคของระบบกล้ามเนื้อและกระดูก

-   การบาดเจ็บจากการเล่นกีฬา

-   การบำบัดก่อนและหลังการผ่าตัดเกี่ยวกับข้อและกระดูก

-   การรักษาอาการเจ็บปวดอย่างเฉียบพลันและเรื้อรัง

-   การรักษาอาการบาดเจ็บของกล้ามเนื้อ

-   การใส่แขน ขาปลอม

-   การฟื้นฟูผู้ป่วยหลังผ่าตัดข้อเข่าเทียม

-   การทำกายภาพบำบัดสำหรับผู้ที่ป่วยทางระบบประสาท

-   การฟื้นฟูโรคอัมพาตครึ่งซีก

-   การฟื้นฟูผู้ป่วยอัมพาตครึ่งท่อน

-   การบำบัดก่อนและหลังการผ่าตัดระบบประสาท

-   การฟื้นฟูผู้ป่วยโรคเกี่ยวกับระบบกล้ามเนื้อและเส้นประสาท

-   โรคเลือดอุดตันไขมัน อาการผิดปกติของหลอดเลือด

-   กายภาพบำบัดสำหรับผู้ป่วยทางระบบหัวใจ

-   กายภาพบำบัดสำหรับผู้ป่วยโรคปอดและทางเดินหายใจต่างๆ

โรงพยาบาลฯ มีเครื่องมือและอุปกรณ์ต่างๆ ที่ช่วยในการบำบัด เช่น เครื่องอัลตราซาวนด์
เครื่องดึงคอและหลัง เครื่องกระตุ้นไฟฟ้า เป็นต้น

(14) ศูนย์ตรวจสุขภาพก่อนเข้างาน

ให้บริการเฉพาะการตรวจสุขภาพก่อนเริ่มงานที่มีรายการแตกต่างกันในแต่ละบริษัท
เพื่อประเมินภาวะสุขภาพ และความพร้อมก่อนเข้าปฏิบัติงาน รวมถึงการส่งผลโดยตรงกับบริษัท
โดยส่วนใหญ่จะรองรับการตรวจสุขภาพก่อนเข้าทำงานของพนักงานในโรงงานอุตสาหกรรม
และบริษัทต่างๆ ในพื้นที่จังหวัดสมุทรสาคร และใกล้เคียง

(15) ศูนย์ตรวจสุขภาพเคลื่อนที่

โรงพยาบาลฯ มีศูนย์ตรวจสุขภาพเคลื่อนที่ (Mobile Check Up Center: MCU)
ซึ่งประกอบด้วยแพทย์ พยาบาลพร้อมด้วยทีมงานด้านอาชีวอนามัยที่มีประสบการณ์
ที่ให้บริการตรวจสุขภาพนอกสถานที่ ทั้งในโรงงาน สำนักงานหรือสถานที่ที่ลูกค้ากำหนด
โดยมีลูกค้าทั้งภาครัฐและเอกชน และยังสามารถให้บริการได้ทั่วประเทศ นอกจากนี้
ยังมีการให้บริการด้านอื่นอีก เช่น การฝึกอบรมปฐมพยาบาลเบื้องต้น
และการให้ความรู้ด้านการฟื้นคืนชีพ เป็นต้น

(16) ศูนย์รังสีวินิจฉัย

เป็นศูนย์ที่ให้บริการวินิจฉัยโรคโดยใช้ระบบ PACS (Picture Archiving and
Communication System) โดยอาศัยรังสีเอกซ์ (X-Ray) หรือคลื่นเสียง (Sound Wave)
ในการถ่ายภาพภายในร่างกายเพื่อให้เห็นรายละเอียดอวัยวะภายในได้อย่างชัดเจน
และรู้ตำแหน่งที่เกิดโรคได้แม่นยำมากขึ้น โดยเฉพาะโรคที่เกี่ยวข้องกับมะเร็งและเนื้องอกต่างๆ
โดยระบบ PACS จะมีการจัดเก็บ-รับส่งข้อมูลภาพในระบบดิจิตอล และใช้เครื่องมือและอุปกรณ์ เช่น
Ultrasound, 16-Slice CT-Scan, เครื่องตรวจมะเร็งเต้านม (Mammogram),
เครื่องตรวจเอกซเรย์ทันตกรรมพาโนรามิกซ์, ระบบถ่ายภาพเอกซเรย์ Fluoroscopy เป็นต้น
ซึ่งผ่านการตรวจวัดและทดสอบจากกรมวิทยาศาตร์การแพทย์ และออกใบอนุญาตการใช้รังสี
โดยสำนักงานปรมาณูเพื่อสันติ กระทรวงวิทยาศาสตร์และเทคโนโลยี

(17) ศูนย์ผู้มีบุตรยาก

ได้รับใบอนุญาตจากกองประกอบโรคศิลป์กระทรวงสาธารณสุข เมื่อเดือนตุลาคม 2560
และเปิดให้บริการในวันที่ 1 มกราคม 2561 โดยศูนย์ผู้มีบุตรยากประกอบไปด้วย ICSI (อิ๊กซี่) คือ
การใช้เข็มฉีดเชื้ออสุจิหนึ่งตัวเข้าไปในไข่ เพื่อช่วยปฏิสนธิ
ให้เกิดเป็นตัวอ่อนเมื่อได้ตัวอ่อนแล้วจึงย้ายฝากเข้าสู่โพรงมดลูก ,PESA (พีซ่า) คือ
การดูดตัวอสุจิออกมาจากบริเวณถุงพักน้ำเชื้อ เพื่อนำมาผสมกับไข่ให้เป็นตัวอ่อนด้วยวิธีการทำอิ๊กซี่
ในกรณีที่ฝ่ายชายไม่มีอสุจิ , TESE (เทเซ่) คือ การตัดชิ้นเนื้อเล็กๆ จากอัณฑะมาหาตัวอสุจิ
เพื่อนำมาผสมไข่ให้เป็นตัวอ่อนด้วยวิธีการทำอิ๊กซี่ ในกรณีที่ฝ่ายชายไม่มีอสุจิ, PGD
คือเทคนิคการตรวจวินิจฉัยตัวอ่อน เพื่อดูจำนวนโครโมโซม หรือ สารพันธุกรรมที่ผิดปกติ
เพื่อการคัดเลือกตัวอ่อนที่ปรากฏจากความผิดปกติทางพันธุกรรม สำหรับการตั้งครรภ์ และ Embryo
transfer (ET) การย้ายตัวอ่อนเข้าสู่โพรงมดลูก การแช่แข็งไข่ การแช่แข็งอสุจิ
การแช่แข็งตัวอ่อน เพื่อเก็บไว้ในอนาคต

(18) ศูนย์รับเหตุฉุกเฉิน

เป็นหน่วยรถพยาบาลพร้อมเครื่องมือแพทย์และสิ่งอำนวยความสะดวกในการดูแลรักษาบนรถที่ทันสมัย
พร้อมให้บริการทั่วประเทศ ด้วยแพทย์ พยาบาล เจ้าหน้าที่
ที่มีความรู้ความสามารถในการดูแลผู้ป่วยภาวะ

สัดส่วนรายได้จากการบริการของบริษัทฯ แยกตามศูนย์การแพทย์ ประจำปี 2558-2560

  --------------------------- -------- -------- -------- -------- -------- --------
  ศูนย์การแพทย์                  2558              2559              2560     

                              ล้านบาท   ร้อยละ    ล้านบาท   ร้อยละ    ล้านบาท   ร้อยละ

  ศูนย์อุบัติเหตุฉุกเฉิน              141.22   32.73    149.77   29.83    154.35   29.51

  ศูนย์กุมารเวช                  73.48    17.03    99.42    19.80    108.27   20.70

  ศูนย์อายุรกรรม                 78.64    18.23    72.51    14.44    71.83    13.73

  ศูนย์สูติ-นรีเวช                 27.97    6.48     33.33    6.64     36.64    7.01

  ศูนย์ไตเทียม                   19.67    4.56     25.46    5.07     26.52    5.07

  ศูนย์อื่นๆ                      90.47    20.97    121.64   24.22    125.37   23.98

  รวมรายได้จากกิจการโรงพยาบาล   431.44   100.00   502.13   100.00   522.98   100.00
  --------------------------- -------- -------- -------- -------- -------- --------

นอกจากศูนย์ต่างๆ ที่ให้บริการทางการแพทย์ข้างต้นแล้ว โรงพยาบาลฯ ยังมีแผนกอื่นๆ
ที่สนับสนุนการให้บริการทางการแพทย์ ดังนี้

(1) แผนกเวชระเบียน

ทำหน้าที่ลงทะเบียนผู้ใช้บริการเข้าสู่ฐานข้อมูลของโรงพยาบาลฯ
และเก็บข้อมูลทั้งหมดของผู้ใช้บริการเพื่อประโยชน์ในการรักษาพยาบาล เช่น ข้อมูลส่วนตัว
ประวัติการเจ็บป่วยในอดีตและปัจจุบัน ประวัติการแพ้ยา ประวัติครอบครัวข้อมูลบ่งชี้อื่นๆ
โดยโรงพยาบาลฯ เก็บข้อมูลเวชระเบียนในระบบ HIS (Hospital Information System)
เพื่อที่จะสามารถให้แพทย์เรียกดูข้อมูลของผู้ใช้บริการได้อย่างครบถ้วนและรวดเร็ว
และการตรวจสอบสิทธิการรักษา ด้วยระบบ Online กับบริษัทประกันคู่สัญญา
เพื่อความแม่นยำในการให้บริการสิทธิประโยชน์

(2) แผนกเภสัชกรรม

โรงพยาบาลฯ มีแผนกเภสัชกรรมที่ทำหน้าที่จ่ายยาและเวชภัณฑ์ให้แก่ผู้ป่วยตามคำสั่งแพทย์
ดูแลการรับ-จ่ายยาและเวชภัณฑ์ และเก็บรักษายาและเวชภัณฑ์ในคลังอย่างเหมาะสม
รวมถึงดำเนินการจัดซื้อยาและเวชภัณฑ์ให้เพียงพอและเหมาะสมกับความต้องการในการใช้ของโรงพยาบาลฯ
นอกจากนี้
ยังรับผิดชอบในการพิจารณาและนำเสนอยาใหม่ต่อคณะกรรมการยาและสารทดแทนก่อนที่จะนำเข้ามาใช้ในโรงพยาบาล

(3) แผนกโภชนาการ

มีหน้าที่รับผิดชอบในการจัดหาอาหารผู้ป่วยโดยคำนึงถึงปริมาณพลังงาน สารอาหาร
ตามหลักโภชนาการและถูกสุขลักษณะ ให้เหมาะสมกับอาการป่วย อายุและสุขภาพของผู้ป่วย
พร้อมทั้งติดตามและประเมินผลการรับประทานอาหารของผู้ป่วย
รวมถึงให้ความรู้และคำปรึกษาทางด้านโภชนาการ และจัดการอบรมแก่ผู้ป่วย ญาติผู้ป่วย
บุคลากรของโรงพยาบาล รวมทั้งผู้สนใจภายนอก

(4) แผนกห้องปฏิบัติการ

โรงพยาบาลฯ มีห้องปฏิบัติการสำหรับตรวจสิ่งส่งตรวจ (Specimen)
สามารถดำเนินการตรวจวิเคราะห์ทางการแพทย์ในด้านต่างๆ อย่างครบวงจร โดยใช้ระบบ Lab
Information System ที่เชื่อมต่อกับระบบ Hospital Information System
ในการส่งต่อข้อมูลผลการตรวจให้กับแพทย์ได้ทราบผลอย่างสะดวกรวดเร็ว
ทั้งยังมีระบบการทวนสอบควบคุมคุณภาพของการตรวจสิ่งส่งตรวจทุกรายการทั้งที่ทำเองภายในและส่งเปรียบเทียบกับมหาวิทยาลัยมหิดล
และสภากาชาดไทย ได้แก่ การบริการตรวจทางโลหิตวิทยา การตรวจทางชีวะเคมี
การตรวจทางระบบภูมิคุ้มกัน การตรวจเพาะเชื้อในทางเดินอาหาร
โดยนักเทคนิคการแพทย์ที่มีความเชี่ยวชาญ และเครื่องมืออุปกรณ์ที่ทันสมัย เช่น
เครื่องตรวจสารเคมีในเลือด (Blood Chemistry) เครื่องตรวจวิเคราะห์ก๊าซในเลือด (Blood
Gas) เครื่องปั่นเม็ดเลือดแดง (Hematocrit Centrifuge) เครื่องวิเคราะห์เม็ดเลือดอัตโนมัติ
(Complete Blood Count) เครื่องตรวจเตรียมการเลือดและสารประกอบของเลือด
โดยห้องปฏิบัติการของโรงพยาบาลฯ ได้รับการรับรองมาตรฐานกรมวิทยาศาสตร์การแพทย์
และได้รับอนุญาตจากกระทรวงแรงงานให้ตรวจสุขภาพคนหางานที่จะไปทำงานต่างประเทศ

  2.2.2 ลักษณะการให้บริการแบ่งตามการให้บริการผู้ป่วย

(1) การให้บริการผู้ป่วยนอก (Out Patient Department: OPD)

โรงพยาบาลฯ มีห้องตรวจให้บริการทั้งหมด 38 ห้อง ในทุกสาขาการแพทย์
สามารถรองรับผู้ใช้บริการได้ 716 คนต่อวัน

  -------------------------------------------------------------------------
  ประเภทห้องตรวจ             จำนวนห้อง   ประเภทห้องตรวจ             จำนวนห้อง
  ------------------------- ---------- ------------------------- ----------
  ศูนย์อายุรกรรม               7          ศูนย์ตรวจสุขภาพก่อนเข้างาน     1

  ศูนย์หัวใจ                              ศูนย์อุบัติเหตุฉุกเฉิน            8

  ศูนย์สูติ-นรีเวช               7          ศูนย์จักษุวิทยา                3

  ศูนย์กุมารเวช                           ศูนย์ส่งเสริมสุขภาพ            4

  ศูนย์ศัลยกรรมทั่วไป            4          ศูนย์ผิวหนัง                  1

  ศูนย์ศัลยกรรมตกแต่ง                      ศูนย์ทันตกรรม                3

  ศูนย์ศัลยกรรมกระดูกและข้อ                 รวม                       38
  -------------------------------------------------------------------------

สถิติความสามารถในการให้บริการผู้ป่วยนอก (Out Patient Department: OPD)

  ---------------------------------------- ---------- ---------- ----------
  ความสามารถในการให้บริการ                   2558       2559       2560

  จำนวนห้องตรวจทั้งหมด (ห้อง)                  38         38         38

  จำนวนวัน                                  365        366        365

  กำลังการให้บริการผู้ป่วยนอกสูงสุดต่อวัน (ครั้ง/วัน)   716        716        716
  ¹⁾                                                             

  กำลังการให้บริการผู้ป่วยนอกสูงสุดต่อปี(ครั้ง/ปี ) ²⁾  261,340    261,340    261,340

  จำนวนครั้งที่ผู้ป่วยนอกเข้ารับการรักษาจริง (ครั้ง)    130,989    140,963    141,467

  อัตราการเข้าใช้บริการผู้ป่วยนอกจริง (ร้อยละ)      50.12      53.79      54.13
  ---------------------------------------- ---------- ---------- ----------

หมายเหตุ ¹ กำลังการให้บริการผู้ป่วยนอกสูงสุดต่อวัน คำนวณจาก ผลรวมของ
(ชั่วโมงการให้บริการ * จำนวนห้องตรวจ) / ระยะเวลาเฉลี่ยในการให้บริการต่อคน
ของแต่ละแผนก

² กำลังการให้บริการผู้ป่วยนอกสูงสุด คำนวณจาก กำลังการให้บริการผู้ป่วยนอกสูงสุดต่อวัน *
จำนวนวัน

จากข้อมูลความสามารถในการให้บริการผู้ป่วยนอก (OPD) ข้างต้น โรงพยาบาลฯ
มีจำนวนห้องตรวจทั้งหมด 38 ห้อง และมีกำลังการให้บริการผู้ป่วยนอกสูงสุด 716 ครั้งต่อวัน
ซึ่งเป็นผลรวมของกำลังการให้บริการผู้ป่วยนอกของแต่ละศูนย์ จึงทำให้โรงพยาบาลฯ
มีกำลังการให้บริการผู้ป่วยนอกสูงสุด 261,340 ครั้งต่อปี
ด้วยคุณภาพของแพทย์และบริการที่ได้มาตรฐาน ส่งผลทำให้อัตราการเข้าใช้บริการของโรงพยาบาลฯ
เพิ่มขึ้นอย่างต่อเนื่องจากร้อยละ 50.12 ในปี 2558 เป็นร้อยละ 54.13 ในปี 2560

  (2) การให้บริการผู้ป่วยใน (In Patient Department: IPD)

โรงพยาบาลฯ มีห้องพักผู้ป่วยให้บริการแก่ผู้ป่วยในหลายประเภท
สามารถรองรับความต้องการของผู้ป่วยครบทุกรูปแบบ ไม่ว่าจะเป็น ห้อง Suite ห้อง VIP
ห้องเดี่ยว ห้องเดี่ยวสำหรับเด็ก ห้องคู่ ห้อง ICU เป็นต้น รวมทั้งสิ้น 71 ห้อง จำนวนรวม 82
เตียง โดยราคาค่าห้องเป็นราคาที่แข่งขันได้กับโรงพยาบาลเอกชนในพื้นที่ใกล้เคียง
และเป็นราคาที่รวมค่าอาหาร ค่าบริการพยาบาล และค่าบริการโรงพยาบาลแล้ว
รายละเอียดห้องพักผู้ป่วยของโรงพยาบาลฯ มีดังนี้

+---------------------+------------+------------+---------------------+
| ประเภทห้อง           | จำนวนห้อง   | จำนวนเตียง  | ราคาเตียง            |
|                     |            |            |                     |
|                     | (ห้อง)      | (เตียง)     | (บาท/คืน)            |
+=====================+============+============+=====================+
| ห้อง Grand Suite     | 1          | 1          | 8,900               |
+---------------------+------------+------------+---------------------+
| ห้อง Suite           | 3          | 3          | 7,500               |
+---------------------+------------+------------+---------------------+
| ห้อง VIP             | 2          | 2          | 6,500               |
+---------------------+------------+------------+---------------------+
| ห้อง Deluxe          | 1          | 1          | 5,300               |
+---------------------+------------+------------+---------------------+
| Deluxe Suprerior    | 1          | 1          | 5,800               |
+---------------------+------------+------------+---------------------+
| ห้อง VIP สำหรับเด็ก    | 3          | 3          | 4,300               |
+---------------------+------------+------------+---------------------+
| ห้อง Superior        | 13         | 13         | 4,500               |
+---------------------+------------+------------+---------------------+
| ห้องเดี่ยว             | 41         | 41         | 4,000               |
+---------------------+------------+------------+---------------------+
| ห้องคู่                | 4          | 8          | 3,300               |
+---------------------+------------+------------+---------------------+
| ห้อง ICU รวม         | 1          | 4~~7~~     | 7,500               |
+---------------------+------------+------------+---------------------+
| ห้อง ICU             | 3          | 3          | 4,700               |
| Intermediate        |            |            |                     |
+---------------------+------------+------------+---------------------+
| ห้อง ICU ISOLATE     | 2          | 2          | 8,000               |
+---------------------+------------+------------+---------------------+
| รวม                 | 75         | 82         |                     |
+---------------------+------------+------------+---------------------+

สถิติความสามารถในการให้บริการผู้ป่วยใน (In Patient Department: IPD)

  ----------------------------------------- ---------- ---------- ---------
  รายการ                                    2558       2559       2560

  จำนวนเตียงที่เปิดให้บริการ (เตียง/วัน)            86         82         82

  จำนวนวัน                                   365        366        365

  จำนวนครั้งที่ผู้ป่วยเข้ารับการรักษาจริง (ครั้ง)        7,744      8,666      8,237

  การครองเตียงผู้ป่วยใน (เตียง)                  18,365     20,633     19,503

  กำลังการให้บริการผู้ป่วยในสูงสุด (เตียง) ¹⁾        31,390     29,930     29,930

  อัตราการเข้าใช้บริการของผู้ป่วย (ร้อยละ)          58.51      68.94      65.16
  ----------------------------------------- ---------- ---------- ---------

หมายเหตุ ¹⁾ กำลังการให้บริการผู้ป่วยในสูงสุด คำนวณจาก จำนวนเตียงที่เปิดให้บริการ *
จำนวนวัน

ในปี 2559 โรงพยาบาลฯ มีจำนวนเตียงที่เปิดให้บริการ 82 เตียง ลดลงจากปี 2558 ซึ่งมี 86
เตียง เนื่องจาก ในเดือนสิงหาคม 2559 บริษัทฯ ได้ยกเลิกประเภทห้อง 5 เตียง จำนวน 1 ห้อง
และปรับเป็นห้อง Grand suite จำนวน 1 ห้อง ทำให้กำลังการให้บริการผู้ป่วยในสูงสุดเป็น
29,930 เตียง โดยในปี 2560 การครองเตียงของผู้ป่วยในอยู่ที่ 19,503 เตียง คิดเป็นร้อยละ
65.16 ของอัตราการเข้าใช้บริการของผู้ป่วย

หากพิจารณาจากอัตราการเข้าใช้บริการผู้ป่วยในเฉลี่ย โรงพยาบาลฯ
ยังมีกำลังการให้บริการผู้ป่วยในเหลืออยู่ แต่ในบางช่วงเวลา
จะมีผู้ป่วยในเข้าใช้บริการค่อนข้างมาก เช่นในช่วงปลายปี 2560 มีการระบาดของ Rota Virus
ทำให้อัตราการเข้าใช้บริการผู้ป่วยในสูงถึงร้อยละ 92

[]

ขั้นตอนการให้บริการ

แผนกเวชระเบียน

เมื่อผู้ใช้บริการเข้ารับบริการ แผนกเวชระเบียนจะทำหน้าที่ต้อนรับ จัดทำประวัติผู้ใช้บริการ
และสอบถามอาการหรือความต้องการเบื้องต้นของผู้ใช้บริการ เพื่อคัดกรองผู้ป่วย ไปยังคลินิกต่างๆ
ของแผนกผู้ป่วยนอก (Out Patient Department: OPD)
และหากผู้ป่วยดังกล่าวเป็นผู้ป่วยฉุกเฉินที่ต้องการการรักษาพยาบาลอย่างเร่งด่วนจะถูกส่งตัวไปยังห้องฉุกเฉิน
(Emergency Room: ER) นอกจากนี้
แผนกเวชระเบียนยังมีหน้าที่ในการประเมินและตรวจสอบสิทธิ์การรักษาพยาบาลเบื้องต้นของผู้ป่วยอีกด้วย
ด้วยระบบ Online กับบริษัทประกันคู่สัญญา เพื่อเพิ่มความแม่นยำในการตรวจสอบสิทธิ

ขั้นตอนการตรวจรักษา

เมื่อผู้ป่วยได้รับการคัดกรองมายังศูนย์หรือคลินิกที่เหมาะสม แพทย์จะทำการสอบถามอาการ
และตรวจรักษาผู้ป่วยตามห้องตรวจต่างๆ ของโรงพยาบาลฯ
และหากผู้ป่วยจำเป็นต้องได้รับการตรวจสอบเพิ่มเติม
แพทย์จะพิจารณาส่งผู้ป่วยต่อไปยังแผนกที่เกี่ยวข้อง เช่น แผนกห้องปฏิบัติการ (Lab)
หรือศูนย์รังสีวินิจฉัย ตามอาการของผู้ป่วย และหากผู้ป่วยต้องได้รับการทำหัตถการ
แพทย์และพยาบาลจะดำเนินการทำหัตการให้แก่ผู้ป่วย นอกจากนี้
หากผู้ป่วยจำเป็นต้องนอนพักรักษาตัวที่โรงพยาบาล จะส่งตัวผู้ป่วยไปยังแผนกผู้ป่วยใน (In
Patient Department: IPD)

ขั้นตอนการชำระเงิน

เมื่อเสร็จสิ้นขั้นตอนการตรวจรักษา แผนกการเงินจะรับเอกสารค่าใช้จ่ายจากแผนกต่างๆ
มาตรวจสอบความถูกต้องของค่าใช้จ่าย สิทธิ์การรักษาพยาบาลของผู้ใช้บริการอีกครั้ง
บันทึกค่าแพทย์และค่าใช้จ่ายเบ็ดเตล็ดอื่นๆ คำนวณค่าใช้จ่ายทั้งหมดของผู้ใช้บริการและรับชำระเงิน
หรือลงนามในใบแจ้งหนี้กรณีเป็นผู้ใช้บริการจากบริษัทคู่สัญญา

ขั้นตอนการจ่ายยาและเวชภัณฑ์

หลักจากชำระเงิน หากผู้ใช้บริการจำเป็นต้องได้รับยาหรือเวชภัณฑ์
แพทย์จะเขียนใบสั่งยาเพื่อเบิกยาหรือเวชภัณฑ์จากห้องยาของโรงพยาบาลฯ
เมื่อเภสัชกรได้รับใบสั่งยาจะทำการตรวจสอบความถูกต้องของรายการยาและยืนยันกับแพทย์อีกครั้งเพื่อความถูกต้อง
เมื่อได้รับการยืนยันความถูกต้อง เภสัชกรจะจัดยาตามใบสั่งยา และจ่ายยาให้กับผู้ใช้บริการ
รวมทั้งอธิบายวิธีการใช้ ข้อบ่งใช้ ข้อควรระวังให้แก่ผู้ใช้บริการอย่างถูกต้องครบถ้วน

1.  การตลาดและการแข่งขัน

2.3.1 กลยุทธ์ในการแข่งขัน

1. การให้บริการโดยบุคลากรทางการแพทย์ที่มีความเชี่ยวชาญด้วยเครื่องมือที่ครบครันและทันสมัย

โรงพยาบาลฯ ให้ความสำคัญในการสรรหาบุคลการทางการแพทย์ที่มีความเชี่ยวชาญ
ทั้งในส่วนของแพทย์ พยาบาล และฝ่ายสนับสนุนทางการแพทย์
โดยเฉพาะแพทย์ที่มีความชำนาญเฉพาะทางในแต่ละสาขา ไม่ว่าจะเป็นศูนย์สูติ-นรีเวช ซึ่งนายแพทย์
อำนาจ เอื้ออารีมิตร ผู้อำนวยการโรงพยาบาลและผู้ร่วมก่อตั้งโรงพยาบาลฯ
เป็นแพทย์ที่มีประสบการณ์และความเชี่ยวชาญกว่า 35 ปี เป็นที่ยอมรับของคนในจังหวัดสมุทรสาคร
ศูนย์กุมารเวช ที่มีกุมารแพทย์ที่มีความเชี่ยวชาญประจำตลอด 24 ชั่วโมง
เพื่อให้เด็กได้รับการรักษาพยาบาลอย่างดีที่สุด ในขณะเดียวกัน โรงพยาบาลฯ
มีแพทย์ศัลยกรรมกระดูกและข้อที่มีประสบการณ์และความเชี่ยวชาญโดยเฉพาะในด้านจุลศัลยกรรมที่สามารถทำการผ่าตัดตัดต่อนิ้ว
มือ แขน ตัดต่อเส้นเอ็นประสาท และจากการที่โรงพยาบาลฯ
มีบริการรถพยาบาลฉุกเฉินซึ่งพร้อมรับส่งผู้ป่วยจากทั้งอุบัติเหตุจากการทำงานในโรงงานอุตสาหกรรมหรืออุบัติเหตุบนท้องถนนที่เกิดขึ้นในเขตจังหวัดสมุทรสาครและพื้นที่ใกล้เคียง
ส่งผลทำให้โรงพยาบาลฯ เป็นศูนย์อุบัติเหตุฉุกเฉินที่ได้รับความไว้วางใจจากทั้งผู้ใช้บริการ
หน่วยกู้ชีพและมูลนิธิต่างๆ ในการส่งผู้ป่วยที่ประสบอุบัติเหตุต่างๆ เข้ารับการรักษาพยาบาล

นอกจากนี้ โรงพยาบาลฯ ยังให้การสนับสนุนในการอบรมต่างๆ แก่แพทย์
พยาบาลและบุคลากรของโรงพยาบาลฯ เพื่อพัฒนาความรู้ความสามารถตลอดเวลา เช่น
การจัดประชุมวิชาการแพทย์ทุกวันศุกร์
การจัดอบรมโดยฝ่ายการพยาบาลให้ความรู้แก่เจ้าหน้าที่ในเรื่องที่เกี่ยวกับวิชาชีพ เช่น
การดูแลผู้ป่วยโรคต่างๆ การช่วยฟื้นคืนชีพ เป็นต้น
และยังมีการส่งบุคลากรไปอบรมหรือประชุมวิชาการภายนอกตามความจำเป็นของแต่ละสาขาวิชา
สำหรับด้านเครื่องมือและอุปกรณ์ทางการแพทย์ โรงพยาบาลฯ มีการปรับปรุงและลงทุนอย่างต่อเนื่อง
เพื่อประโยชน์สูงสุดในการให้บริการแก่ผู้ใช้บริการ โดยโรงพยาบาลฯ
ได้มีการการลงทุนในอุปกรณ์และเครื่องมือทางการแพทย์ต่างๆ ที่ทันสมัย ได้แก่ เครื่องอัลตร้าซาวด์
4 มิติ เครื่องตรวจหัวใจด้วยคลื่นความถี่สูง (Echocardiography)
เครื่องตรวจวัดความหนาแน่นกระดูก (Bone Densitometer) เครื่องช่วยหายใจสำหรับเด็ก
(Model Fabain Evolution Ventilator) ตู้อบเด็กแบบเคลื่อนย้าย (Transport
Incubator) เป็นต้น

2. การให้บริการที่มีคุณภาพ ในราคาที่แข่งขันได้

โรงพยาบาลฯ ให้บริการแก่ลูกค้าทั่วไป และลูกค้าคู่สัญญาเท่านั้น
ไม่ได้ให้บริการแก่ผู้ใช้สิทธิโครงการประกันสังคม
เพื่อให้เป็นสถานพยาบาลชั้นนำในจังหวัดสมุทรสาครและพื้นที่ใกล้เคียง
โดยให้ความสำคัญกับคุณภาพของการรักษาที่มีมาตรฐาน รวดเร็ว
ทุกขั้นตอนจะคำนึงถึงความปลอดภัยของผู้ใช้บริการ
เพื่อให้ผู้ใช้บริการมั่นใจได้ว่าจะได้รับการรักษาพยาบาลที่ดีที่สุด ได้รับยาและเวชภัณฑ์ที่เหมาะสม
และการบริการที่น่าพึงพอใจ โรงพยาบาลฯ ยังให้ความสำคัญกับงานด้านลูกค้าสัมพันธ์
มีการสำรวจความคิดเห็นจากผู้ใช้บริการอย่างสม่ำเสมอ มีการบริการ Hot Line 1715
เพื่อเป็นช่องทางการบริการตอบข้อซักถาม 24 ชั่วโมง เพื่อปรับปรุงการให้บริการอย่างสม่ำเสมอ
นอกจากนี้ โรงพยาบาลฯ ยังมีการจัดสรรพื้นที่ส่วนกลางของโรงพยาบาลฯ เป็นพื้นที่สีเขียว
ภายใต้แนวคิด Green Hospital เพื่อให้ผู้ใช้บริการได้ใกล้ชิดธรรมชาติ
เกิดความผ่อนคลายขณะเข้ารับบริการ ส่งผลทำให้ได้รับรางวัลดีเด่น EIA (Environmental
Impact Accessments) Monitoring Award อย่างต่อเนื่อง
จากสํานักงานโยบายและแผนทรัพยากรธรรมชาติและสิ่งแวดล้อม

ด้วยบริการที่มีคุณภาพ และสถานพยาบาลที่ทันสมัย โรงพยาบาลฯ ยังให้บริการด้วยราคาที่เหมาะสม
สอดคล้องกับอาการของผู้ใช้บริการ
และยังสามารถแข่งขันได้กับโรงพยาบาลเอกชนอื่นในจังหวัดสมุทรสาครและพื้นที่ใกล้เคียง

3. ความสามารถในการบริหารต้นทุนในการดำเนินการ

โรงพยาบาลฯ ให้ความสำคัญในการบริหารจัดการต้นทุนในการดำเนินการต่างๆ
เพื่อให้มีประสิทธิภาพมากที่สุด โดยเฉพาะการบริหารคลังยา และเวชภัณฑ์
ซึ่งเป็นหนึ่งในต้นทุนหลักของธุรกิจโรงพยาบาล เพื่อให้สามารถลดต้นทุนในการดำเนินการ
โดยใช้หลักการ Reorder Level Policy (ROL)
ในการสั่งซื้อสินค้าเมื่อระดับสินค้าลดลงมาอยู่ในระดับที่กำหนด เพื่อลดปริมาณการสั่งซื้อในแต่ละครั้ง
แต่สั่งซื้อบ่อยขึ้น ทำให้สามารถลดต้นทุนในการดำเนินการ โดยเฉพาะค่าใช้จ่ายในการจัดเก็บ

นอกจากนี้ โรงพยาบาลฯ ยังใช้ระบบที่ใช้งานด้านการเก็บรูปภาพทางการแพทย์ (Medical
Images) หรือภาพถ่ายทางรังสี โดยมีการรับ-ส่งข้อมูลภาพในรูปแบบดิจิตอล หรือที่เรียกว่า ระบบ
PACS (Picture Archiving and Communication System)
มาใช้ในการจัดการรับส่งข้อมูลผ่านทางระบบเครือข่ายคอมพิวเตอร์ รวมทั้งระบบ HIS (Hospital
Information System) ซึ่งเป็นระบบบริการผู้ป่วยที่เชื่อมโยงออนไลน์ตั้งแต่แผนกเวชระเบียน
พยาบาล แผนกเอกซเรย์ ห้องยา จนถึงแผนกการเงิน
โดยการบันทึกประวัติคนไข้และประวัติการรักษาในระบบคอมพิวเตอร์
ซึ่งเป็นการเพิ่มประสิทธิภาพในการทำงาน และลดต้นทุนในการดำเนินงาน
รวมทั้งเพิ่มความรวดเร็วในการให้บริการลูกค้า นอกจากนี้ โรงพยาบาลฯ
ยังมีการกำหนดเป้าหมายในการควบคุมต้นทุน (Cost Improvement Goal) ทั้ง 5 ด้าน ได้แก่
การบริหารต้นทุนทรัพยากรบุคคล การบริหารต้นทุนด้านโครงสร้างและการประหยัดพลังงาน
การบริหารคลังและ 5ส การบริหารจัดการเครื่องมือและอุปกรณ์ทางการแพทย์
และการบริหารจัดการหนี้ เพื่อให้การควบคุมต้นทุน
และค่าใช้จ่ายในแต่ละด้านเป็นไปอย่างมีประสิทธิภาพสูงสุด

4. การประชาสัมพันธ์และกิจกรรมเพื่อสังคมอย่างต่อเนื่อง

เพื่อให้โรงพยาบาลฯ เป็นที่รู้จักมากขึ้น รวมทั้งเพื่อเสริมสร้างภาพลักษณ์ โรงพยาบาลฯ
จึงได้มีการโฆษณาประชาสัมพันธ์ ผ่านป้ายโฆษณา วิทยุชุมชน เคเบิลทีวีท้องถิ่น
การเพิ่มป้ายบอกทางตามพื้นที่แหล่งชุมชน การทำใบปลิวให้ความรู้ด้านสุขภาพ
และการจัดกิจกรรมต่างๆ อย่างสม่ำเสมอ เช่น

-   การจัดกิจกรรม ”หนูน้อย นักคลาน” และประกวด “หนูน้อยเอกชัย”
    เพื่อสร้างความสัมพันธภาพ ทำให้เกิดความรู้สึกผูกพันกับโรงพยาบาลฯ
    รวมทั้งเพื่อสร้างภาพลักษณ์ด้านความเชี่ยวชาญในการดูแลรักษาเด็ก

-   จัดโปรแกรมตรวจสุขภาพ โปรแกรมการรักษาพยาบาล โปรแกรมเสริมความงามแบบเหมาจ่าย
    เช่น การผ่าตัดศัลยกรรมตกแต่งทรวงอก การผ่าตัดเพื่อลดไขมันเฉพาะส่วน
    และมีการเชิญชวนให้ทำบัตรสมาชิกเพื่อให้ได้รับส่วนลดในการรักษาพยาบาล

-   จัดกิจกรรมให้กับลูกค้าบริษัทคู่สัญญาที่เป็นบริษัทเอกชนอย่างสม่ำเสมอ เช่น อบรมปฐมพยาบาล
    การอบรมให้ความรู้เกี่ยวกับสุขภาพ

-   ให้ความร่วมมือกับหน่วยงานและองค์กรต่างๆ
    ในจังหวัดสมุทรสาครด้วยการจัดหน่วยปฐมพยาบาลในการจัดงานต่างๆ เช่น งานปลาทูท่าฉลอม
    งานเทศกาลอาหารทะเล งานเทศกาลแห่ศาลเจ้าพ่อหลักเมือง เป็นต้น

-   การออกหน่วยตรวจสุขภาพและให้การรักษาพยาบาลในสถานที่ห่างไกล

-   การปรับปรุงห้องพยาบาล มอบเตียง ตู้ยา ยาและเวชภัณฑ์ให้กับโรงเรียนต่างๆ

2.3.2 กลุ่มลูกค้าเป้าหมายและช่องทางการให้บริการ

เนื่องจากโรงพยาบาลฯ ตั้งอยู่บนถนนเอกชัย จังหวัดสมุทรสาคร ซึ่งมีนิคมอุตสาหกรรม
โรงงานอุตสาหกรรมอยู่จำนวนมาก และอยู่ใกล้กับแหล่งชุมชนและหมู่บ้านต่างๆ
ทำให้มีประชากรอยู่หนาแน่น กลุ่มลูกค้าเป้าหมายของโรงพยาบาลฯ จึงได้แก่ ผู้อยู่อาศัย
บริษัทเอกชน โรงงานอุตสาหกรรม สถาบันการศึกษา และ หน่วยงานราชการ
ในจังหวัดสมุทรสาครและจังหวัดใกล้เคียง ที่อยู่ในรัศมี 50 กิโลเมตรของโรงพยาบาลฯ
โดยสามารถแยกประเภทลูกค้าได้ 2 ประเภท ดังนี้

1. ลูกค้าทั่วไป

เป็นกลุ่มลูกค้าทั่วไปที่อาศัย หรือมีสถานที่ทำงานในบริเวณใกล้เคียงโรงพยาบาลฯ
ซึ่งมีฐานะปานกลางถึงค่อนข้างดี โดยในจังหวัดสมุทรสาครและพื้นที่ใกล้เคียงมีหมู่บ้านจำนวนมาก
ได้แก่ หมู่บ้านวิเศษสุข หมู่บ้านสารินซิตี้ หมู่บ้านพฤกษา หมู่บ้านเดอะพราว หมู่บ้านเดอะแกรนด์
หมู่บ้านพอร์โต้ หมู่บ้านมหาชัยเมืองทอง และอีกกว่า 20 หมู่บ้านในรัศมี 50
กิโลเมตรรอบโรงพยาบาล โดยโรงพยาบาลฯ
มีการโฆษณาประชาสัมพันธ์ในพื้นที่อย่างต่อเนื่องผ่านช่องทางต่างๆ เช่น ป้ายโฆษณา วิทยุชุมชน
เคเบิลทีวีท้องถิ่น การเพิ่มป้ายบอกทางตามพื้นที่แหล่งชุมชน การทำใบปลิวให้ความรู้ด้านสุขภาพ
การให้บัตรส่วนลดค่ารักษาพยาบาลแก่หมู่บ้านต่างๆ การให้ความรู้และป้องกันโรคแก่โรงเรียนต่างๆ
การทำโปรโมชั่นร่วมกับบัตรเครดิต รวมทั้งให้ความร่วมมือกับหน่วยงานและองค์กรต่างๆ
ในจังหวัดสมุทรสาคร ด้วยการจัดหน่วยปฐมพยาบาลในการจัดงานต่างๆ
เพื่อให้ลูกค้ารู้จักโรงพยาบาลฯ มากขึ้น รวมทั้ง ยังมีการจัดโปรแกรมตรวจสุขภาพ
โปรแกรมการรักษาพยาบาล โปรแกรมเสริมความงามแบบเหมาจ่าย
และมีการเชิญชวนให้ทำบัตรสมาชิกเพื่อให้ได้รับส่วนลดในการรักษาพยาบาล นอกจากนี้
โรงพยาบาลฯ ยังมีลูกค้าต่างประเทศ จากการที่โรงพยาบาลฯ
เปิดศูนย์ประสานงานในการรับลูกค้าที่ถนนสุขุมวิท โดยส่วนใหญ่เป็นลูกค้าจากตะวันออกกลาง
ซึ่งส่วนใหญ่จะใช้บริการด้านศัลยกรรมตกแต่งเสริมความงาม
โดยสัดส่วนรายได้จากลูกค้าทั่วไปต่อรายได้จากกิจการโรงพยาบาลของบริษัทฯ เท่ากับร้อยละ
49.72 ในปี 2558 ร้อยละ 48.35 ในปี 2559 และร้อยละ 50.95 ในปี 2560

กลุ่มลูกค้าทั่วไปที่เป็นเป้าหมายหลักของโรงพยาบาลฯ ได้แก่

-   กลุ่มแม่และเด็ก เนื่องจากโรงพยาบาลฯ มีบุคลากรทางการแพทย์ที่เชี่ยวชาญในด้านสูตินรีเวช
    และกุมารเวช โดยเฉพาะนายแพทย์อำนาจ เอื้ออารีมิตรที่เป็นสูตินรีแพทย์ที่มีประสบการณ์กว่า
    35 ปี ทำให้โรงพยาบาลฯ มีชื่อเสียงด้านสูตินรีเวชมาตั้งแต่ก่อตั้ง สำหรับด้านกุมารเวช
    โรงพยาบาลฯ
    มีกุมารแพทย์ผู้เชี่ยวชาญที่สามารถให้บริการได้ในทุกสาขาวิชาทางการแพทย์ที่เกี่ยวกับเด็กตั้งแต่แรกเกิดจนถึง
    14 ปี และมีแพทย์ประจำ 24 ชั่วโมง เพื่อให้การรักษาที่ดีที่สุด ซึ่งโรงพยาบาลฯ เห็นว่า
    การให้บริการแก่กลุ่มแม่และเด็กตั้งแต่แรกเกิดจะทำให้ลูกค้ารับรู้ถึงมาตรฐานและการบริการที่ดี
    คุ้นเคยและเชื่อมั่นกับบุคลากรทางการแพทย์ของโรงพยาบาลฯ
    ซึ่งจะทำให้กลับมาใช้บริการของโรงพยาบาลฯ อีกในอนาคต โดยโรงพยาบาลฯ
    มีการจัดกิจกรรมเกี่ยวกับเด็กอย่างต่อเนื่อง เช่น กิจกรรม ”หนูน้อย นักคลาน” การประกวด
    “หนูน้อยเอกชัย” เพื่อเสริมสร้างภาพลักษณ์ในการเป็นศูนย์แม่และเด็กมากขึ้น

-   ศูนย์อุบัติเหตุฉุกเฉิน เนื่องจากโรงพยาบาลฯ
    ตั้งอยู่ในจังหวัดสมุทรสาครซึ่งเป็นที่ตั้งของโรงงานอุตสาหกรรมเป็นจำนวนมาก
    อีกทั้งยังเป็นเส้นทางหลักในการเดินทางจากกรุงเทพมหานครไปยังจังหวัดต่างๆ
    ในภาคตะวันตกและภาคใต้
    จึงทำให้มีโอกาสที่จะเกิดอุบัติเหตุจากการทำงานและอุบัติเหตุจากการเดินทางค่อนข้างมาก
    ในขณะที่โรงพยาบาลฯ มีแพทย์ศัลยกรรมทั่วไปและแพทย์ศัลยกรรมกระดูกและข้อที่มีชื่อเสียง
    รวมถึงมีความพร้อมทั้งธนาคารเลือด ห้องปฏิบัติการ และแผนกรังสีวินิจฉัยที่มีเครื่องมือ
    อุปกรณ์ที่ทันสมัย ระบบห้องผ่าตัดที่ทันสมัยได้มาตรฐาน และแผนกผู้ป่วยหนัก ICU
    รวมทั้งบุคลากรที่มีความชำนาญในทุกแผนก ทำให้โรงพยาบาลฯ
    มีความพร้อมที่จะเป็นศูนย์อุบัติเหตุที่ได้รับความไว้วางใจจากทั้งผู้ใช้บริการ
    หน่วยกู้ชีพและมูลนิธิต่างๆ ในการส่งผู้ป่วยที่ประสบอุบัติเหตุต่างๆ เข้ารับการรักษาพยาบาล
    นอกจากนี้ โรงพยาบาลฯ ยังมีการจัดกิจกรรมฟุตซอลสัมพันธ์ร่วมกับหน่วยกู้ชีพ บริษัทประกันภัย
    และมูลนิธิต่างๆ ทุกปี เพื่อสร้างสัมพันธภาพอันดี

-   ลูกค้าต่างชาติ เนื่องจากภาครัฐได้ส่งเสริมให้ประเทศไทยเป็นศูนย์กลางสุขภาพ(Medical
    Hub) ดังนั้น กลุ่มลูกค้าต่างชาติจึงเป็นกลุ่มลูกค้าเป้าหมายอีกกลุ่มหนึ่งของโรงพยาบาลฯ
    โดยโรงพยาบาลฯ ได้ขยายตลาดลูกค้าต่างชาติตั้งแต่ปี 2556 โดยปัจจุบัน
    มีศูนย์ประสานงานที่ถนนสุขุมวิทซึ่งเป็นแหล่งที่มีชาวต่างชาติอาศัยอยู่จำนวนมาก
    และมีล่ามภาษาอารบิกประจำที่ศูนย์
    โดยกลุ่มลูกค้าต่างชาติส่วนใหญ่เป็นกลุ่มลูกค้าที่ต้องการบริการศัลยกรรมตกแต่ง
    โดยเฉพาะผู้ใช้บริการจากประเทศในแถบตะวันออกกลาง (Middle East) นอกจากนี้
    โรงพยาบาลฯ ยังได้จัดทำใบปลิวภาษาอังกฤษ และพัฒนา Website
    ภาษาอังกฤษเพื่อสามารถสื่อสารกับลูกค้าต่างชาติ อย่างไรก็ตาม ปัจจุบัน
    สัดส่วนลูกค้าต่างชาติต่อรายได้จากกิจการโรงพยาบาลยังค่อนข้างต่ำ คิดเป็นเพียงร้อยละ
    0.81 ในปี 2558 ร้อยละ 1.0 ในปี 2559 และร้อยละ 0.44 ในปี 2560

  2. ลูกค้าคู่สัญญา

เป็นกลุ่มลูกค้าที่ใช้สิทธิการรักษาพยาบาลที่มีกับคู่สัญญาของโรงพยาบาลฯ
ซึ่งเป็นผู้รับผิดชอบค่าใช้จ่ายในการรักษาพยาบาล สามารถแบ่งออกได้เป็น 3 ประเภท ได้แก่
ลูกค้าบริษัทประกันคู่สัญญา ลูกค้าบริษัทคู่สัญญา และลูกค้าคู่สัญญาภาครัฐ
โดยมีสัดส่วนรายได้จากลูกค้าคู่สัญญาต่อรายได้จากกิจการโรงพยาบาลของบริษัทฯ ร้อยละ 50.28
ในปี 2558 ร้อยละ 51.65 ในปี 2559 และร้อยละ 49.05 ในปี 2560
โดยรายละเอียดลูกค้าคู่สัญญาของบริษัทฯ ในแต่ละประเภทมีดังนี้

1. ลูกค้าบริษัทประกันคู่สัญญา

เป็นกลุ่มลูกค้าที่ผู้ใช้บริการ หรือหน่วยงานของผู้ใช้บริการที่มีการทำประกันสุขภาพ
กับบริษัทประกันคู่สัญญาของโรงพยาบาลฯ ลูกค้ากลุ่มนี้มีการขยายตัวเพิ่มขึ้นมาก เนื่องจาก ปัจจุบัน
ประชาชนให้ความสำคัญกับการดูแลสุขภาพมากขึ้น
ต้องการความคุ้มครองและป้องกันความเสี่ยงที่จะเกิดขึ้นกับสุขภาพตนเองในอนาคต
โดยโรงพยาบาลฯ กำหนดให้มีเจ้าหน้าที่การตลาดในการดูแลลูกค้าบริษัทประกันโดยเฉพาะ
เพื่ออำนวยความสะดวกให้กับตัวแทนประกันที่จะส่งลูกค้าเข้ามารักษาในโรงพยาบาลฯ
รวมทั้งมีการจัดโปรโมชั่นให้ตัวแทนประกันเพื่อที่จะสามารถมาออกบูธขายประกันได้
รวมทั้งมีการให้ส่วนลดค่าห้อง และจัดให้มีงานประกันสัมพันธ์เพื่อพบปะสังสรรค์กับตัวแทนประกันชีวิต
และเจ้าหน้าที่ที่ดูแลงานส่วนประกันชีวิต เพื่อให้การประสานงานระหว่างโรงพยาบาลฯ
และตัวแทนประกันชีวิตในการดูแลลูกค้ากลุ่มประกันชีวิตเป็นไปได้ด้วยดีและลูกค้าเกิดความพึงพอใจ
โดยในปี 2560 สัดส่วนรายได้จากลูกค้าบริษัทประกันคู่สัญญาคิดเป็นร้อยละ 74.91
ของรายได้จากลูกค้าคู่สัญญาทั้งหมด โดยลูกค้าบริษัทประกันคู่สัญญาที่สำคัญของโรงพยาบาลฯ เช่น
บริษัท เอไอเอ จำกัด บริษัท กรุงเทพประกันภัย จำกัด (มหาชน) บริษัท เมืองไทยประกันชีวิต
จำกัด (มหาชน) บริษัท กรุงไทย-แอกซ่า ประกันชีวิต จำกัด บริษัท ไทยประกันชีวิต จำกัด เป็นต้น
โดยบริษัทฯ มีการให้ระยะเวลาการชำระเงินแก่ลูกค้ากลุ่มนี้ 30 วัน

2. ลูกค้าบริษัทคู่สัญญา

เป็นกลุ่มบริษัทเอกชน โรงงานอุตสาหกรรม หรือสถานศึกษาต่างๆ ที่ทำสัญญารับบริการรักษาพยาบาล
หรือบริการตรวจสุขภาพกับโรงพยาบาลฯ สำหรับพนักงานของตนเอง
ลูกค้าเป้าหมายของโรงพยาบาลฯ จะเป็นบริษัท โรงงาน หรือหน่วยงานต่างๆ ที่อยู่ในอำเภอเมือง
จังหวัดสมุทรสาครหรือพื้นที่ใกล้เคียง ซึ่งสะดวกมาใช้บริการกับโรงพยาบาลฯ โดยในอำเภอเมือง
จังหวัดสมุทรสาครมีนิคมอุตสาหกรรมขนาดใหญ่ถึง 2 นิคม ได้แก่ นิคมอุตสาหกรรมสินสาคร และ
นิคมอุตสาหกรรมสมุทรสาคร อีกทั้งมีโรงงานขนาดใหญ่ของบริษัท เจริญโภคภัณฑ์อาหาร จำกัด
(มหาชน) และบริษัท ไทยยูเนี่ยน กรุ๊ป จำกัด (มหาชน) ซึ่งหน่วยงานต่างๆ
มีสวัสดิการด้านสุขภาพครบทุกด้าน ตั้งแต่การตรวจสุขภาพก่อนทำงาน การตรวจสุขภาพประจำปี
สวัสดิการรักษาพยาบาล และสวัสดิการประกันสุขภาพให้กับพนักงาน
โดยฝ่ายการตลาดของโรงพยาบาลฯ จะทำหน้าที่ติดต่อหน่วยงานดังกล่าวโดยตรงเพื่อนำเสนอบริการ
โดยเฉพาะบริการออกหน่วยตรวจสุขภาพเคลื่อนที่
ซึ่งจะให้บริการตรวจสุขภาพประจำปีให้กับพนักงานบริษัทตามที่กฎหมายกำหนดให้พนักงานต้องได้รับการตรวจสุขภาพประจำปีปีละหนึ่งครั้ง
โรงพยาบาลฯ ยังสามารถขยายการบริการรักษาพยาบาล
รวมทั้งบริการตรวจสุขภาพเพิ่มเติมให้กับพนักงานและผู้บริหารของลูกค้ากลุ่มดังกล่าว นอกจากนี้
โรงพยาบาลฯ ยังมีการจัดกิจกรรมเพื่อเสริมสร้างความสัมพันธ์กับกลุ่มลูกค้าคู่สัญญา เข่น
กิจกรรมอบรมการปฐมพยาบาล กิจกรรมสัปดาห์ความปลอดภัย การอบรมให้ความรู้เกี่ยวกับสุขภาพ
เป็นต้น เพื่อสร้างสัมพันธภาพอันดีระหว่างโรงพยาบาลฯ และบริษัทคู่สัญญา โดยในปี 2560
มีสัดส่วนรายได้จากลูกค้าบริษัทคู่สัญญาคิดเป็นร้อยละ 18.75 ของรายได้จากลูกค้าคู่สัญญาทั้งหมด
โดยบริษัทฯ มีการให้ระยะเวลาการชำระเงินแก่ลูกค้ากลุ่มนี้ 30 วัน

3. ลูกค้าคู่สัญญาภาครัฐ

โรงพยาบาลฯ ยังให้บริการทางการแพทย์กับผู้ใช้สิทธิของโครงการอื่นของภาครัฐ เช่น
กองทุนเงินทดแทน กระทรวงแรงงาน
โครงการฟอกเลือดด้วยเครื่องไตเทียมกับสำนักงานประกันสังคม
และสำนักงานหลักประกันสุขภาพแห่งชาติ (สปสช.)
รวมทั้งโครงการเบิกจ่ายตรงกับกรมบัญชีกลางกรณีนัดผ่าตัดล่วงหน้า การที่โรงพยาบาลฯ
ได้เข้าร่วมการให้บริการฟอกเลือดด้วยเครื่องไตเทียมกับสำนักงานประกันสังคม สปสช.
และกรมบัญชีกลาง
เนื่องจากหน่วยงานดังกล่าวจะรับผิดชอบค่าใช้จ่ายในการฟอกไตให้กับโรงพยาบาลฯ
ซึ่งครอบคลุมต้นทุนในการฟอกไตของโรงพยาบาลฯ ในขณะที่การให้บริการประกันสังคมทั่วไป
โรงพยาบาลฯ จะได้รับรายได้เหมาจ่ายตามจำนวนผู้ประกันตนจากสำนักงานประกันสังคม
ซึ่งบางครั้งอาจน้อยกว่าค่าใช้จ่ายในการรักษาผู้ป่วย นอกจากนี้ โรงพยาบาลฯ
ได้มีการทำสื่อประชาสัมพันธ์ไปยังหน่วยงานราชการต่างๆ ในพื้นที่ใกล้เคียง เช่น
หน่วยงานเทศบาลจังหวัดสมุทรสาคร หน่วยงานองค์การบริหารส่วนท้องถิ่น เป็นต้น
เพื่อให้ลูกค้าข้าราชการเข้ามาใช้บริการของโรงพยาบาลฯ มากขึ้น และในปี 2560
สัดส่วนรายได้จากลูกค้าคู่สัญญาภาครัฐคิดเป็นร้อยละ 6.35 ของรายได้จากลูกค้าคู่สัญญาทั้งหมด
โดยบริษัทฯ มีการให้ระยะเวลาการชำระเงินแก่ลูกค้ากลุ่มนี้ 60 วัน

สัดส่วนรายได้จากการบริการของบริษัทฯ แยกตามประเภทลูกค้า ประจำปี 2558-2560

  --------------------------- -------- -------- -------- -------- -------- --------
  ประเภทลูกค้า                  2558              2559              2560     

                              ล้านบาท   ร้อยละ    ล้านบาท   ร้อยละ    ล้านบาท   ร้อยละ

  ลูกค้าทั่วไป                    214.53   49.72    242.77   48.35    257.05   49.15

  ลูกค้าคู่สัญญา                   216.91   50.28    259.36   51.65    265.96   50.85

  รวมรายได้จากกิจการโรงพยาบาล   431.44   100.00   502.13   100.00   522.98   100.00
  --------------------------- -------- -------- -------- -------- -------- --------

2.3.4 นโยบายด้านราคา

โรงพยาบาลฯ
มีนโยบายกำหนดราคาให้อยู่ในระดับที่สามารถแข่งขันได้กับโรงพยาบาลเอกชนในพื้นที่ใกล้เคียง
ในส่วนของค่ารักษาพยาบาลจะกำหนดให้เหมาะสม สอดคล้องกับชนิดและอาการของโรค
โดยจะเน้นการให้บริการที่มีคุณภาพและมาตรฐานในการรักษา
ในส่วนของค่าห้องจะอิงกับราคาตลาดของโรงพยาบาลที่อยู่ในทำเลเดียวกันประกอบกับสิ่งอำนวยความสะดวกในห้องพัก

2.3.5 ภาวะอุตสาหกรรม

ธุรกิจบริการทางการแพทย์หรือธุรกิจโรงพยาบาล

จากการที่ปัจจุบันประชาชนมีความสนใจและเอาใจใส่ในการดูแลสุขภาพ
มีความรู้ความเข้าใจเกี่ยวกับโรคต่างๆ รวมทั้งมีการตรวจสุขภาพเพื่อป้องกันโรคเพิ่มมากขึ้น
รวมทั้งผลจากความก้าวหน้าทางการแพทย์ทำให้ประชากรของประเทศมีอายุยืนมากขึ้น
ซึ่งส่งผลทำให้มีการใช้จ่ายในการรักษาพยาบาลเพิ่มมากขึ้นตามไปด้วย
ขณะเดียวกันประชาชนต่างมีความสนใจในการทำประกันสุขภาพในด้านต่างๆ เพิ่มมากขึ้น
เพื่อครอบคลุมการรักษาพยาบาลที่จะเกิดขึ้นในอนาคต ปัจจัยต่างๆ เหล่านี้
ส่งผลทำให้ธุรกิจโรงพยาบาลในประเทศไทยเป็นธุรกิจที่มีอัตราการเติบโตที่ค่อนข้างสูง

นอกจากการเติบโตจากความต้องการการรักษาพยาบาลในประเทศ
ธุรกิจโรงพยาบาลยังมีศักยภาพที่จะเติบโตจากความต้องการทางการแพทย์ของผู้ป่วยชาวต่างชาติ
เป็นผลมาจากนโยบายส่งเสริมให้ประเทศไทยเป็นศูนย์กลางสุขภาพนานาชาติ (Medical Hub)
ของภาครัฐ ซึ่งเล็งเห็นถึงจุดเด่นในบริการทางการแพทย์ของไทย ได้แก่
การรักษาพยาบาลที่มีคุณภาพและการบริการที่เป็นมิตร ในอัตราค่าบริการที่ต่ำกว่าประเทศอื่นๆ
ที่คุณภาพการรักษาใกล้เคียงกัน รวมถึงการที่ประเทศไทยมีแหล่งท่องเที่ยวที่หลากหลาย
และเป็นศูนย์กลางของภูมิภาค จึงทำให้ประเทศไทยเป็นจุดหมายของการท่องเที่ยวเชิงสุขภาพ
(Medical Tourism) ของผู้ป่วยชาวต่างชาติ

โดยปัจจัยที่ส่งผลต่อการเติบโตของธุรกิจโรงพยาบาลมีดังนี้

สัดส่วนโครงสร้างประชากรตามอายุ

จากการประมาณการของสำนักงานคณะกรรมการพัฒนาการเศรษฐกิจและสังคมแห่งชาติพบว่า
จำนวนประชากรของไทยจะเพิ่มขึ้นจาก 63.88 ล้านคนในปี 2553 เป็น 66.37 ล้านคนในปี 2568
และจะลดลงเหลือ 63.86 ล้านคนในปี 2583 ซึ่งเป็นผลมาจากอัตราการเจริญพันธุ์ที่อยู่ในระดับต่ำ

  ------------------------- ------- ------- ------- ------- ------- ------- -------
                            2553    2558    2563F   2568F   2573F   2578F   2583F

  จำนวนประชากร (ล้านคน)      63.88   65.10   66.00   66.37   66.18   65.35   63.86

  สัดส่วนประชากรตามช่วงอายุ                                                      
  (ร้อยละ)                                                                   

  0-14 ปี                    19.82   18.11   16.79   15.82   14.81   13.77   12.79

  15-59 ปี                   67.00   65.99   64.08   61.39   58.62   56.61   55.08

  60 ปีขึ้นไป                  13.18   15.90   19.12   22.79   26.56   29.63   32.13
  ------------------------- ------- ------- ------- ------- ------- ------- -------

ที่มา: สำนักงานคณะกรรมการพัฒนาการเศรษฐกิจและสังคมแห่งชาติ

อย่างไรก็ตาม สัดส่วนประชากรผู้สูงอายุ (อายุ 60 ปีขึ้นไป) จะเพิ่มขึ้นอย่างต่อเนื่องจากร้อยละ
13.18 ในปี 2553 เป็นร้อยละ 32.13 ในปี 2583 หรือเพิ่มขึ้นจากประมาณ 8.41 ล้านคนในปี
2553 เป็นประมาณ 20.52 ล้านคนในปี 2583 จะทำให้ประเทศไทยก้าวเข้าสู่สังคมผู้สูงอายุ
ซึ่งเป็นผลมาจากความก้าวหน้าทางการแพทย์ทำให้ประชากรของประเทศอายุยืนมากขึ้น

นอกจากนี้ อายุคาดเฉลี่ยเมื่อแรกเกิด (Life Expectancy at Birth)
ของประชากรหญิงจะเพิ่มขึ้นจาก 77.5 ปี ในปี 2553 เป็น 81.9 ปีในปี 2583
สำหรับประชากรชาย อายุคาดเฉลี่ยเมื่อแรกเกิดจะเพิ่มขึ้นจาก 70.4 ปี ในปี 2553 เป็น 75.3
ปีในปี 2583

จากการเปลี่ยนแปลงโครงสร้างประชากรตามอายุดังกล่าว
ส่งผลทำให้ความต้องการบริการทางการแพทย์เพิ่มสูงขึ้น
เนื่องจากผู้สูงอายุเป็นกลุ่มผู้ใช้บริการที่ต้องการการรักษาพยาบาลมากกว่ากลุ่มอายุอื่น
และต้องการการรักษาพยาบาลที่ต่อเนื่อง

ผู้ป่วยจากต่างประเทศ

ผู้ป่วยจากต่างประเทศที่เข้ารับบริการทางการแพทย์ในโรงพยาบาลของไทย แบ่งออกได้เป็น 2
ประเภท
ได้แก่คนไข้ชาวต่างชาติที่เดินทางเข้ามารับบริการทางการแพทย์โดยเฉพาะหรือกลุ่มนักท่องเที่ยวเชิงสุขภาพ
(Medical Tourism) และกลุ่มชาวต่างชาติที่เข้ามาทำงานในประเทศไทย (Expatriate)
โดยปัจจัยที่ทำให้ประเทศไทยได้รับความนิยมในด้านการท่องเที่ยวเชิงสุขภาพ ได้แก่
การรักษาพยาบาลที่มีคุณภาพด้วยอัตราค่าบริการที่ต่ำกว่า การบริการที่เป็นมิตร
และสถานที่ท่องเที่ยวต่างๆ ที่หลากหลาย

นอกจากนี้
ธุรกิจการให้บริการทางการแพทย์ยังได้รับการสนับสนุนจากภาครัฐเพื่อให้ประเทศไทยเป็นศูนย์กลางสุขภาพนานาชาติ
(Medical Hub) โดยมีเป้าหมายหลัก 4 ด้าน ได้แก่ การรักษาพยาบาล การส่งเสริมสุขภาพ
ผลิตภัณฑ์สุขภาพและสมุนไพรไทย และการเพิ่มผลผลิตด้านการแพทย์แผนไทยและการแพทย์ทางเลือก
รวมถึงจะพัฒนาโรงพยาบาลและคลินิกของไทยให้ได้มาตรฐานนานาชาติ เช่น การรับรองมาตรฐาน
Joint Commission International (JCI)
และยังได้อนุญาตให้ชาวต่างชาติพร้อมผู้ติดตามจำนวนไม่เกิน 4 คน จาก 6 ประเทศกลุ่มอ่าวอาหรับ
(GCC: Gulf cooperation Council) ได้แก่ ราชอาณาจักรบาห์เรน รัฐคูเวต
รัฐสุลต่านโอมาน รัฐกาตาร์ ราชอาณาจักรซาอุดีอาระเบีย และสหรัฐอาหรับเอมิเรสต์
ซึ่งเป็นประเทศที่มีศักยภาพในการเดินทางเข้ามารับบริการ
จะได้รับการยกเว้นการตรวจลงตราหรือวีซ่า และให้พำนักในราชอาณาจักรไทยได้ไม่เกิน 90 วัน
โดยต้องมีเอกสารการนัดหมายจากสถานพยาบาล และกำลังพิจารณาขยายมาตรการนี้แก่ประเทศอื่นๆ
ด้วย เช่น ประเทศในกลุ่มอาเซียน สแกนดิเนเวีย ญี่ปุ่น รัสเซีย และจีน เป็นต้น

สำหรับ การเปิดประชาคมเศรษฐกิจอาเซียน (ASEAN Economic Community: AEC)
จะทำให้เกิดการลงทุนและจ้างงานชาวต่างชาติมากขึ้น
ซึ่งจะส่งผลให้ความต้องการทางการแพทย์ของกลุ่ม Expatriate และผู้ติดตามเพิ่มขึ้น
เป็นผลดีต่อการเติบโตของธุรกิจโรงพยาบาลในประเทศไทย

นอกจากปัจจัยต่างๆ ในระดับประเทศตามที่กล่าวมาแล้ว ยังมีปัจจัยอื่นในระดับจังหวัดสมุทรสาคร
ซึ่งเป็นจังหวัดที่โรงพยาบาลฯ ตั้งอยู่ ที่จะส่งผลต่อการดำเนินการของโรงพยาบาลฯ ดังนี้

จำนวนการเกิดในจังหวัดสมุทรสาคร

  --------------- --------- --------- --------- --------- --------- --------- --------- --------- --------- ---------
  (ราย)           2550      2551      2552      2553      2554      2555      2556      2557      2558      2559

  ทั่วราชอาณาจักร    811,384   797,356   787,739   766,370   796,093   818,901   782,129   776,370   736,352   704,058

  กรุงเทพมหานคร    110,534   106,779   104,935   99,728    100,331   105,570   101,008   99,618    95,551    92,030

  จังหวัดสมุทรสาคร   10,505    10,503    10,161    9,737     10,947    12,212    13,484    13,915    13,839    13,065
  --------------- --------- --------- --------- --------- --------- --------- --------- --------- --------- ---------

ที่มา: www.nso.go.th

จำนวนการเกิดในจังหวัดสมุทรสาครเพิ่มขึ้นจาก 10,505 ราย ในปี 2550 เป็น 13,065 รายในปี
2559 หรือคิดเป็นอัตราการเติบโตเฉลี่ยต่อปี (CAGR) ที่ร้อยละ 2.45
ซึ่งเป็นจังหวัดที่มีอัตราการเติบโตของจำนวนการเกิดสูงเป็นอันดับสองของประเทศ ในขณะที่ในช่วงปี
2550 - 2559 จำนวนการเกิดเฉลี่ยต่อปีของประเทศและกรุงเทพมหานครจะลดลงที่ร้อยละ 1.56
และร้อยละ 2.02 ตามลำดับ
แสดงให้เห็นถึงความต้องการการให้บริการทางการแพทย์โดยเฉพาะด้านสูติ-นรีเวช
และกุมารเวชของจังหวัด

จำนวนประชากรในจังหวัดสมุทรสาคร

[TABLE]

ที่มา : http://stat.dopa.go.th/stat/statnew/upstat_age.php

จากการที่อัตราการเกิดของประชากรในจังหวัดสมุทรสาครเพิ่มขึ้นในอัตราที่สูงกว่าอัตราการเกิดของประชากรของประเทศ
ทำให้จำนวนประชากรของจังหวัดสมุทรสาครเพิ่มขึ้นจาก 484,606 คนในปี 2552 เป็น 568,465
คน ในปี 2560 หรือคิดเป็นอัตราการเติบโตเฉลี่ยต่อปี (CAGR) ที่ร้อยละ 2.02
ซึ่งสูงกว่าอัตราการเติบโตเฉลี่ยของประชากรทั้งประเทศในช่วงเดียวกันที่ร้อยละ 0.51
และเมื่อพิจารณาสัดส่วนประชากรวัยเด็กของจังหวัดสมุทรสาครระหว่างปี 2552-2557
พบว่ามีสัดส่วนที่ใกล้เคียงกับสัดส่วนประชากรวัยเด็กของประเทศ
และจากขนาดของครอบครัวที่เล็กลง และมีบุตรเฉลี่ยต่อครอบครัวน้อยลง
ทำให้ผู้ปกครองให้ความสำคัญในการดูแลบุตรหลาน โดยเฉพาะเรื่องสุขภาพเพิ่มมากขึ้น
แสดงให้เห็นถึงโอกาสของธุรกิจโรงพยาบาลในจังหวัดที่สามารถเน้นการให้บริการด้านกุมารเวชเพื่อรองรับการรักษาพยาบาลที่เพิ่มขึ้นในอนาคต

นอกจากนี้ สัดส่วนผู้สูงอายุที่มีอายุตั้งแต่ 60 ปีขึ้นไปในจังหวัดสมุทรสาคร เพิ่มขึ้นร้อยละ 10.49
ในปี 2552 เป็นร้อยละ 12.64 ในปี 2560
ซึ่งเพิ่มขึ้นไปในทิศทางเดียวกับสัดส่วนผู้สูงอายุของประเทศ
จากข้อมูลดังกล่าวแสดงให้เห็นถึงความต้องการการรักษาพยาบาลที่เพิ่มขึ้นอย่างต่อเนื่องของผู้สูงอายุในจังหวัดสมุทรสาคร
ซึ่งเป็นไปในทิศทางเดียวกับประเทศ

2.3.6 การแข่งขัน

ธุรกิจโรงพยาบาลและการให้บริการทางการแพทย์ในปัจจุบันมีการแข่งขันที่เพิ่มสูงขึ้น
อันเนื่องมาจากการที่ประชาชนมีอายุยืนยาวขึ้นและให้ความสนใจด้านสุขภาพมากขึ้น
โรงพยาบาลต่างๆ
ทั้งโรงพยาบาลรัฐและเอกชนจึงมีการลงทุนและปรับตัวเพื่อรองรับความต้องการด้านการรักษาพยาบาลหรือตรวจสุขภาพที่เพิ่มมากขึ้น
โดยโรงพยาบาลของรัฐหลายแห่งได้มีการเพิ่มการให้บริการรักษาพยาบาลในรูปแบบของเอกชน
ในขณะที่โรงพยาบาลเอกชนได้มีการควบรวมเพื่อให้เกิดการประหยัดต่อขนาด
และขยายการให้บริการให้ครอบคลุมไปยังพื้นที่ต่างๆ ได้มากขึ้น นอกจากนี้
ยังมีการลงทุนเพิ่มเติมในเครื่องมือและอุปกรณ์ที่ทันสมัยเพื่อปรับปรุงและพัฒนาศักยภาพการให้บริการทางการแพทย์

โรงพยาบาลเอกชนยังมุ่งเน้นที่จะพัฒนาคุณภาพการให้บริการให้ได้มาตรฐานสากลเพื่อรองรับผู้ใช้บริการจากต่างชาติทั้งกลุ่มนักท่องเที่ยวเชิงสุขภาพ
(Medical Tourism) และกลุ่มชาวต่างชาติที่เข้ามาทำงานในประเทศไทย (Expatriate)
ตามนโยบายของภาครัฐที่จะให้ประเทศไทยเป็นศูนย์กลางสุขภาพนานาชาติ (Medical Hub)

โดยทั่วไป โรงพยาบาลแต่ละแห่งจะมีความแตกต่างทั้งในด้านขนาด ทำเลที่ตั้ง
และความเชี่ยวชาญในการรักษาพยาบาล เป็นผลมาจากจำนวนเงินลงทุน
กลุ่มลูกค้าเป้าหมายและแพทย์ผู้เชี่ยวชาญของแต่ละโรงพยาบาล
โดยสำนักงานปลัดกระทรวงสาธารณสุขได้แบ่งระดับของหน่วยบริการทางการแพทย์ออกเป็น 3 ระดับ
ได้แก่

-   หน่วยบริการระดับปฐมภูมิ (Primary care)
    เป็นสถานพยาบาลขนาดเล็กที่ให้บริการรักษาโรคเบื้องต้นไม่ซับซ้อน
    และให้บริการเฉพาะผู้ป่วยนอกเท่านั้น

-   หน่วยบริการระดับทุติยภูมิ (Secondary Care)
    เป็นสถานพยาบาลที่สามารถให้บริการโรคที่มีความซับซ้อน โดยแพทย์เฉพาะทาง
    (Specialty) สามารถให้บริการทั้งผู้ป่วยนอกและผู้ป่วยใน

-   หน่วยบริการระดับตติยภูมิ (Tertiary Care)
    เป็นสถานพยาบาลที่สามารถให้บริการโรคที่มีความซับซ้อนสูง โดยแพทย์เฉพาะทางสาขาต่อยอด
    (Sub-Specialty) สามารถให้บริการทั้งผู้ป่วยนอกและผู้ป่วยใน

จากการแบ่งระดับของหน่วยบริการข้างต้น
โรงพยาบาลเอกชนส่วนใหญ่รวมถึงโรงพยาบาลเอกชัยจะเป็นหน่วยบริการระดับทุติยภูมิซึ่งสามารถให้บริการโดยแพทย์เฉพาะทางและให้บริการผู้ป่วยในได้
ดังนั้น
โรงพยาบาลเอกชนส่วนใหญ่จะสร้างความแตกต่างเพื่อดึงดูดผู้ใช้บริการโดยการนำเสนอบริการทางการแพทย์ที่เป็นจุดเด่นเฉพาะทางของแต่ละโรงพยาบาลตามความเชี่ยวชาญของแพทย์
เพื่อให้ผู้ใช้บริการนึกถึงเป็นอันดับแรกเมื่อต้องการใช้บริการ

สำหรับการแข่งขันของโรงพยาบาลเอกชนในจังหวัดสมุทรสาครและพื้นที่ใกล้เคียงกับโรงพยาบาลฯ
ที่มุ่งเน้นให้บริการทางการแพทย์แก่ลูกค้าทั่วไปที่ไม่ใช้บริการประกันสังคม ได้แก่ โรงพยาบาลมหาชัย
1 โรงพยาบาลนครธน และโรงพยาบาลบางปะกอก 9 อินเตอร์เนชั่นแนล โดยโรงพยาบาลฯ
และโรงพยาบาลมหาชัย 1 จะตั้งอยู่ในอำเภอเมืองจังหวัดสมุทรสาคร ในขณะที่โรงพยาบาลนครธน
และโรงพยาบาลบางปะกอก 9 อินเตอร์เนชั่นแนลจะตั้งอยู่บนถนนพระราม 2
ซึ่งห่างจากโรงพยาบาลฯ กว่า 20 กิโลเมตร
เมื่อพิจารณาถึงการให้บริการทางการแพทย์แต่ละโรงพยาบาลต่างมีความเชี่ยวชาญเฉพาะทางแตกต่างกันไป
เช่น อายุรกรรมโรคหัวใจ อายุรกรรมระบบประสาท อายุรกรรมทางเดินอาหาร เป็นต้น

โดยโรงพยาบาลเอกชัยถือเป็นโรงพยาบาลที่มีขนาดเล็กที่สุดเมื่อพิจารณาจากจำนวนเตียงที่ให้บริการ
อย่างไรก็ตาม จากการที่แพทย์ของโรงพยาบาลฯ
มีความเชี่ยวชาญและเป็นที่ยอมรับของคนในจังหวัดสมุทรสาครทั้งในด้านสูติ-นรีเวช ด้านกุมารเวช
ด้านจุลยศัลยกรรม การใส่ใจในการให้บริการของโรงพยาบาลฯ ที่มีคุณภาพในราคาที่แข่งขันได้
รวมถึงการประชาสัมพันธ์และกิจกรรมเพื่อสังคมของโรงพยาบาลฯ ทำให้โรงพยาบาลฯ
มีรายได้เติบโตอย่างต่อเนื่อง
และจากความสามารถในการบริหารจัดการต้นทุนและค่าใช้จ่ายอย่างมีประสิทธิภาพ
ส่งผลทำให้โรงพยาบาลฯ มีอัตรากำไรสุทธิเติบโตอย่างต่อเนื่องในช่วง 3 ปีย้อนหลัง

1.  การจัดหาผลิตภัณฑ์และบริการ

2.4.1 การจัดหาบุคลากรทางการแพทย์

โรงพยาบาลฯ มีการจัดหาบุคลากรทางการแพทย์ผ่านหลายช่องทาง ไม่ว่าจะเป็น
การจัดหาแพทย์ผ่านทางคณะผู้บริหารของโรงพยาบาลฯ ที่มีชื่อเสียง
ซึ่งสามารถชักชวนแพทย์ที่มีความสามารถและมีความเชี่ยวชาญในสาขาต่างๆ
มาร่วมงานกับโรงพยาบาลฯ ทั้งแพทย์ประจำและแพทย์นอกเวลา นอกจากนี้ โรงพยาบาลฯ
ยังมีการประกาศรับสมัครแพทย์ผ่าน www.thaiclinic.com
ซึ่งเป็นเวบไซต์ที่เกี่ยวกับบุคลากรทางการแพทย์โดยเฉพาะ

สำหรับเจ้าหน้าที่พยาบาล โรงพยาบาลฯ มีการให้ทุนการศึกษากับ คณะพยาบาลศาสตร์
มหาวิทยาลัยคริสเตียน ซึ่งมีความสัมพันธ์ที่ดีกับโรงพยาบาลฯ ตลอดมา
และมีการส่งพยาบาลที่จบการศึกษามาร่วมงานกับโรงพยาบาลฯ อย่างต่อเนื่อง นอกจากนี้
โรงพยาบาลยังจัดหาพยาบาลผ่านทาง ป้ายประกาศของโรงพยาบาล สำนักงานแรงงานจังหวัด
และสถานศึกษาต่างๆ

โดย ณ 31 ธันวาคม 2560 โรงพยาบาลฯ มีบุคลากรทางการแพทย์ ดังนี้

+-------------------------+----------+----------+---------+----------+
| สายงาน                  | ปี 2559   |          | ปี 2560  |          |
+-------------------------+----------+----------+---------+----------+
|                         | ประจำ    | นอกเวลา  | ประจำ   | นอกเวลา  |
|                         | (คน)     | (คน)     | (คน)    | (คน)     |
+-------------------------+----------+----------+---------+----------+
| 1. ฝ่ายการแพทย์           | 25       | 80       | 26      | 100      |
+-------------------------+----------+----------+---------+----------+
| 2. ฝ่ายการพยาบาล         |          |          |         |          |
+-------------------------+----------+----------+---------+----------+
|   2.1 พยาบาล            | 71       | 40       | 80      | 28       |
+-------------------------+----------+----------+---------+----------+
|   2.2 ผู้ช่วยพยาบาล        | 91       | -        | 100     | -        |
+-------------------------+----------+----------+---------+----------+
|   2.3 เจ้าหน้าที่           | 26       | -        | 25      | -        |
+-------------------------+----------+----------+---------+----------+
| 3. ฝ่ายสนับสนุนการแพทย์     |          |          |         |          |
+-------------------------+----------+----------+---------+----------+
|   3.1 เภสัชกรรม          | 17       | 3        | 18      | 7        |
+-------------------------+----------+----------+---------+----------+
|   3.2 ห้องปฏิบัติการ        | 9        | 4        | 12      | 5        |
+-------------------------+----------+----------+---------+----------+
|   3.3 รังสีวินิจฉัย          | 8        | 5        | 9       | 3        |
+-------------------------+----------+----------+---------+----------+
|   3.4 กายภาพบำบัด        | 9        | 5        | 9       | 6        |
+-------------------------+----------+----------+---------+----------+
| รวม                     | 256      | 137      | 278     | 149      |
+-------------------------+----------+----------+---------+----------+

2.4.2 การจัดหายาและเวชภัณฑ์

ยาและเวชภัณฑ์เป็นต้นทุนที่สำคัญที่ใช้ในการดำเนินธุรกิจโรงพยาบาล โรงพยาบาลฯ
จึงให้ความสำคัญกับการจัดซื้อยาและเวชภัณฑ์ โดยจะจัดซื้อกับผู้ขายที่อยู่ในบัญชีรายชื่อผู้ขาย
(Approved Vendor List: AVL) เท่านั้น
ซึ่งการคัดเลือกผู้ขายเข้าสู่บัญชีรายชื่อผู้ขายนั้นจะคำนึงถึงราคาสินค้า คุณภาพสินค้า และการบริการ
นอกจากนี้ จะมีการประเมินผู้ขายทุกปี โดยพิจารณาจากคุณภาพสินค้า ความรวดเร็วในการส่งมอบ
และการบริการหลังการขาย
ในกรณีที่จะมีการจัดซื้อยาหรือเวชภัณฑ์ใหม่จะต้องได้รับการอนุมัติจากคณะกรรมการยาและสารทดแทนก่อนการจัดซื้อทุกครั้ง
โดยคณะกรรมการยาและสารทดแทนของโรงพยาบาลฯ (ประกอบด้วยผู้อำนวยการโรงพยาบาล
รองผู้อำนวยการ ผู้ช่วยผู้อำนวยการ ผู้จัดการฝ่ายการพยาบาลทั้งผู้ป่วยนอกและผู้ป่วยใน
หัวหน้าแผนกห้องปฏิบัติงาน หัวหน้าแผนกรังสีวินิจฉัย หัวหน้าแผนกจัดซื้อ หัวหน้าหน่วยคลังพัสดุ
พยาบาลควบคุมและป้องกันการติดเชื้อ และพยาบาลบริหารความเสี่ยง)
มีหน้าที่ในการกำหนดนโยบายและวิธีปฏิบัติเกี่ยวกับยา
ทบทวนและอนุมัติการนำยาเวชภัณฑ์เข้าและคัดออก และวางหลักเกณฑ์ในเรื่องต่างๆ
ที่เกี่ยวข้องกับยา โดยส่วนใหญ่โรงพยาบาลฯ จะจัดซื้อยาและเวชภัณฑ์จากผู้จัดจำหน่ายที่มีชื่อเสียง
เช่น บริษัท ซิลลิค ฟาร์มา จำกัด บริษัท ดีเคเอสเอช (ประเทศไทย) จำกัด เป็นต้น
โดยไม่มีการพึ่งพิงผู้จัดจำหน่ายรายใดรายหนึ่ง โดยโรงพยาบาลฯ
มีระยะเวลาการชำระเงินกับผู้จัดจำหน่ายประมาณ 30 วัน

สำหรับการบริหารจัดการยาและเวชภัณฑ์นั้น โรงพยาบาลฯ มีการกำหนดปริมาณคงคลังขั้นสูง
และขั้นต่ำของยาและเวชภัณฑ์แต่ละชนิด โดยจะพิจารณาจาก
ข้อมูลสถิติของปริมาณการใช้จริงของผู้รับบริการและระยะเวลาการสั่งซื้อ ซึ่งจะช่วยให้โรงพยาบาลฯ
สามารถบริหารยาและเวชภัณฑ์ในคลังได้อย่างมีประสิทธิภาพ นอกจากนี้ เภสัชกรของโรงพยาบาลฯ
ยังมีหน้าที่ในการตรวจสอบวันหมดอายุของยาและเวชภัณฑ์เพื่อให้สามารถเปลี่ยนกับผู้ขายได้ทันเวลา

2.4.3 การจัดหาอุปกรณ์และเครื่องมือทางการแพทย์

อุปกรณ์และเครื่องมือแพทย์ที่มีมูลค่าสูง เช่น เครื่องเอ็กซเรย์คอมพิวเตอร์
เครื่องตรวจวัดความหนาแน่นของมวลกระดูก หรือเครื่องกระตุกหัวใจ
จะต้องผ่านการทดลองใช้จากแพทย์หรือบุคลากรทางการแพทย์ผู้ใช้งานและมีการเปรียบเทียบการใช้งานจากผู้ผลิตอย่างน้อย
3 บริษัท โดยจะพิจารณาคุณสมบัติทั้งคุณภาพสินค้า บริการหลังการขาย และราคา
หลังจากนั้นแพทย์หรือบุคลากรทางการแพทย์ผู้ใช้งานและหัวหน้าฝ่ายจะจัดทำรายงานการสั่งซื้อ
เสนอผู้มีอำนาจอนุมัติเพื่อสั่งซื้อต่อไป
ซึ่งก่อนการสั่งซื้อจะต้องได้รับการพิจารณาร่วมกันระหว่างผู้อำนวยการโรงพยาบาล
รองผู้อำนวยการโรงพยาบาล แพทย์หรือบุคลากรทางการแพทย์ผู้ใช้งาน หัวหน้าแผนกจัดซื้อ
และหัวหน้าแผนกบัญชี
โดยอุปกรณ์และเครื่องมือที่ได้รับอนุมัติจะสั่งซื้อผ่านผู้ผลิตหรือตัวแทนจำหน่ายในประเทศเท่านั้นเพื่อให้ได้รับการรับประกันและบริการหลังการขายที่เหมาะสม
เช่น การฝึกอบรมผู้ใช้งาน การบำรุงรักษาเชิงป้องกัน การสอบเทียบ
และการจัดเก็บเครื่องมือแพทย์อย่างเหมาะสม โดยโรงพยาบาลฯ
มีระยะเวลาการชำระเงินกับผู้จัดจำหน่ายประมาณ 30-60 วัน หรือสามารถผ่อนชำระได้
ชึ้นกับการเจรจาต่อรองกับผู้จัดจำหน่าย

2.5 ผลกระทบต่อสิ่งแวดล้อม

จากแนวคิด Green Hospital โรงพยาบาลฯ
จึงได้มีการจัดตั้งคณะกรรมการสิ่งแวดล้อมและความปลอดภัย (Environment of Care
Committee) ซึ่งเป็นคณะทำงานที่รับผิดชอบ ติดตาม ควบคุม กำกับ ดูแล
ให้ดำเนินตามมาตรการและโครงการต่างๆ เพื่อบริหารจัดการด้านความปลอดภัย อาชีวอนามัย
และรักษาสภาพแวดล้อมภายในโรงพยาบาลฯ
ซึ่งได้มีการกำหนดนโยบายและแนวทางปฏิบัติที่เกี่ยวข้องกับสิ่งแวดล้อม

นโยบายด้านสิ่งแวดล้อมและความปลอดภัยโรงพยาบาลฯ

เพื่อให้ผู้มารับบริการ และผู้ปฏิบัติงานของโรงพยาบาลฯ
มีความปลอดภัยในชีวิตและทรัพย์สินภายใต้สิ่งแวดล้อมที่ดี และเป็นการแสดงความรับผิดชอบ
ความตระหนักขององค์กรในด้านความปลอดภัยเป็นสำคัญ
และเป็นข้อกำหนดหลักสำหรับทุกหน่วยงานที่ทุกหน่วยงานจะต้องมีการวิเคราะห์จัดวางระบบและนำลงสู่การปฏิบัติอย่างจริงจังและสอดคล้องกันทั้งองค์กร
โรงพยาบาลฯ กำหนดนโยบายด้านสิ่งแวดล้อมและความปลอดภัย ดังนี้

1.  ความปลอดภัยด้านคลินิก สามารถให้หลักประกันในการระบุผู้ป่วยอย่างถูกต้อง
    มีประสิทธิภาพในการสื่อสารระหว่างผู้ให้การดูแลผู้ป่วย
    เน้นความปลอดภัยในการใช้ยาที่มีความเสี่ยงสูง
    รวมทั้งผู้ป่วยปลอดภัยจากการใช้อุปกรณ์ทางการแพทย์
    และปลอดภัยจากการติดเชื้อในโรงพยาบาลฯ (Patient Safety Goal)

2.  ความปลอดภัยด้านผู้ปฏิบัติงานและอาชีวอนามัย เนื่องจากโรงพยาบาลฯ
    ถือว่าเจ้าหน้าที่ทุกคนเป็นทรัพยากรที่สำคัญจึงให้ทุกฝ่ายปฏิบัติดังนี้

    1.  โรงพยาบาลฯ ถือว่าความปลอดภัยในการทำงานเป็นหน้าที่ของพนักงานทุกคน
        ทุกระดับที่จะร่วมมือกันปฏิบัติเพื่อให้เกิดความปลอดภัยทั้งของตนเองและผู้อื่น

    2.  โรงพยาบาลฯ จะดำเนินการปรับปรุง ดูแล
        สถานที่ทำงานให้ถูกสุขลักษณะและมีความปลอดภัยอยู่เสมอ
        ไม่ไห้เกิดอุบัติเหตุหรืออันตรายทั้งแก่ผู้รับบริการ สังคม และเจ้าหน้าที่ปฏิบัติงาน
        ตลอดจนสนับสนุนการใช้เครื่องป้องกันอันตรายที่เหมาะสม

    3.  ผู้บังคับบัญชาทุกระดับต้องมีหน้าที่ดูแลรับผิดชอบในเรื่องความปลอดภัยในการทำงานของผู้ใต้บังคับบัญชาให้เป็นไปตามกฎระเบียบที่กำหนดไว้อย่างเคร่งครัด

    4.  โรงพยาบาลฯ
        จะส่งเสริมและป้องกันไม่ให้พนักงานเกิดการเจ็บป่วยอันเนื่องมาจากการทำงานในทุกกรณีและจะส่งเสริมให้พนักงานมีสุขภาพอนามัยที่ดี

3.  นโยบายด้านการอนุรักษ์สภาพแวดล้อม โรงพยาบาลฯ
    จะป้องกันไม่ให้การดำเนินธุรกิจของบริษัทก่อให้เกิดมลภาวะแก่สภาพแวดล้อม
    และจะปรับปรุงระบบการปฏิบัติงานอยู่เสมอเพื่อการอนุรักษ์สภาพแวดล้อม และลดการใช้วัสดุ
    อุปกรณ์ที่ก่อให้เกิดการทำลายสภาพแวดล้อมและลดการใช้ทรัพยากรอย่างฟุ่มเฟือย

4.  โรงพยาบาลฯ มีการกำหนดแผนการจัดการเมื่อมีสถานการณ์ฉุกเฉินต่างๆ ตามความเหมาะสม

5.  ดำเนินการรายงานผลกระทบสิ่งแวดล้อม และรายงานการตรวจติดตาม
    ตามกฎหมายกำหนดอย่างครบถ้วน

นอกจากนี้โรงพยาบาลฯ
มุ่งเน้นการปฏิบัติตามมาตรการการป้องกันและแก้ไขผลกระทบสิ่งแวดล้อมและมาตรการติดตามตรวจสอบคุณภาพสิ่งแวดล้อม
โดยการประสานความร่วมมือจากทุกฝ่ายในโรงพยาบาลฯ
และจัดทำรายงานการปฏิบัติตามมาตรการปีละ 2 ครั้ง
ตามกำหนดของสำนักงานนโยบายและแผนทรัพยากรธรรมชาติและสิ่งแวดล้อมอย่างต่อเนื่องตั้งแต่เปิดดำเนินการให้บริการ
โดยรายงานจะประกอบไปด้วยข้อมูลที่สอดคล้องกับมาตรการการป้องกันและแก้ไขผลกระทบสิ่งแวดล้อมและมาตรการติดตามตรวจสอบคุณภาพสิ่งแวดล้อม
ดังนี้

อุทกวิทยาและการบำบัดน้ำเสีย

1.  มีการกักเก็บน้ำสำรอง 364 ลูกบาศก์เมตร
    ซึ่งมีความเพียงพอสำหรับกรณีฉุกเฉินรองรับการใช้น้ำประปาที่ 1.33 วัน
    มีการบำรุงรักษาท่อน้ำและถังเก็บน้ำปีละครั้งเพื่อให้อยู่ในสภาพดี สะอาดอยู่เสมอ
    และมีการส่งตัวอย่างน้ำเพาะเชื้อเป็นประจำทุกเดือน

2.  มีบ่อบำบัดน้ำเสียที่มีขนาดเหมาะสมกับปริมาณน้ำทิ้งของโรงพยาบาลในแต่ละวัน
    มีการบำบัดจุลินทรีย์ชีวภาพ มีการตรวจคุณภาพน้ำทิ้งทุก 3 เดือน

3.  มีการบำบัดน้ำเสียเพื่อให้ค่า Biochemical Oxygen Demand (BOD) ลดลงเหลือไม่เกิน
    20 มิลลิกรัมต่อลิตร ก่อนระบายสู่รางระบายน้ำสาธารณะ ตามมาตรฐานของกรมควบคุมมลพิษ
    กระทรวงทรัพยากรธรรมชาติและสิ่งแวดล้อม

การอนุรักษ์พลังงาน

1.  กำหนดนโยบายการใช้พลังงานทุกประเภทอย่างมีประสิทธิภาพและลดการสูญเสียพลังงานที่ไม่จำเป็นลงให้มากที่สุด

2.  กำหนดเป้าหมายการใช้พลังงานไม่เกิน 700,000 บาทต่อเดือน
    และกำหนดให้เป็นส่วนหนึ่งของการดำเนินงานของโรงพยาบาลฯ

3.  ดำเนินการปรับปรุงประสิทธิภาพการใช้พลังงานขององค์กรอย่างต่อเนื่องและเหมาะสม

4.  กำหนดมาตรการการประหยัดพลังงานให้เป็นแนวทางการปฏิบัติในองค์กร

5.  มีเจตจำนงให้ปฏิบัติตามกฎหมายที่เกี่ยวข้องกับการอนุรักษ์พลังงานและมาตรฐานการจัดการพลังงาน
    แต่จะต้องไม่ส่งผลให้ประสิทธิภาพ การให้บริการของโรงพยาบาลฯ ลดลง

โดยโรงพยาบาลฯ ได้กำหนดมาตรการประหยัดพลังงานให้ทุกหน่วยงานปฏิบัติ เช่น
ปิดไฟส่องสว่างในที่มีแดดส่องถึง ปิดสวิตช์ทุกครั้งที่เลิกใช้งาน เดินขึ้น-ลงบันได 1-2
ชั้นแทนการใช้ลิฟต์ ตั้งอุณหภูมิเครื่องปรับอากาศที่ 25 องศาเซลเซียส ปิดไฟแสงสว่าง
แอร์และคอมพิวเตอร์ระหว่างพักเที่ยง ปิดเครื่องปรับอากาศก่อนเลิกงาน 15-30 นาที เป็นต้น

การจัดการขยะมูลฝอย

โรงพยาบาลฯ มีเจ้าหน้าที่ทำความสะอาดเก็บรวบรวมขยะมูลฝอย
และเปลี่ยนถุงรองรับขยะมูลฝอยเป็นประจำทุกวัน วันละ 2 ครั้ง
จากนั้นจึงนำขยะที่รวบรวมได้ไปไว้ยังห้องพักขยะมูลฝอยรวมซึ่งอยู่บริเวณด้านหลังโครงการ
เพื่อรอการเก็บขนไปกำจัดต่อไป โดยโรงพยาบาลฯ
มีระบบการจัดการขยะตั้งแต่การคัดแยกขยะที่จุดกำเนิดของขยะ แบ่งขยะออกเป็น 4 ประเภท ได้แก่
ขยะทั่วไป ขยะติดเชื้อ ขยะรีไซเคิล และขยะพิษ และมีที่รองรับขยะอย่างเพียงพอได้มาตรฐาน
ส่วนการกำจัดขยะจะกำจัดตามประเภทของขยะ โดยขยะทั่วไป
และขยะพิษจะกำจัดโดยองค์การบริหารส่วนตำบลโคกขาม ทุกวันจันทร์ วันพุธ และวันศุกร์
ส่วนขยะติดเชื้อ จะกำจัดโดยบริษัทภายนอก ทุกวันอังคาร วันพฤหัสบดี และวันเสาร์
และขยะรีไซเคิลจะมีการรวบรวมและจำหน่ายเศษซาก 2 ครั้งต่อเดือน ซึ่งทางโรงพยาบาลฯ
มีการทบทวนและอบรมเป็นประจำทุกปี

การป้องกันอัคคีภัย

1.  จัดยามรักษาการณ์ตลอด 24 ชั่วโมง
    เพื่อคอยตรวจตราดูแลระบบความปลอดภัยของผู้มาใช้บริการ

2.  จัดให้มีป้ายแสดงเส้นทางหนีไฟและตำแหน่งของอุปกรณ์ถังดับเพลิงรวมทั้งวิธีการใช้อุปกรณ์อย่างชัดเจน

3.  จัดให้มีระบบตรวจจับเพลิงไหม้ ได้แก่ Smoke Detector และ Heat Detector
    และสวิทซ์แจ้งเหตุเพลิงไหม้

4.  จัดให้มีระบบสัญญาณเสียงแบบกระดิ่ง (Alarm Detector) เพื่อแจ้งเหตุเพลิงไหม้

5.  จัดให้มีตู้อุปกรณ์ดับเพลิง (Fire Hose System) และถังเคมีดับเพลิงชนิดมือถือ (Fire
    Extinguisher) ในทุกชั้นภายในอาคารโรงพยาบาลฯ

6.  จัดให้มีระบบฉีดพ่นอัตโนมัติ (Sprinkler) ครอบคลุมพื้นที่ทั้งหมดทุกชั้นของอาคารโรงพยาบาล

การจัดการด้านความปลอดภัย

เพื่อให้ผู้มารับบริการ และผู้ปฏิบัติงานของโรงพยาบาลฯ
มีความปลอดภัยในชีวิตและทรัพย์สินภายใต้สิ่งแวดล้อมที่ดี และเป็นการแสดงความรับผิดชอบ
ความตระหนักขององค์กรในด้านความปลอดภัยเป็นสำคัญ
และเป็นข้อกำหนดหลักสำหรับที่ทุกหน่วยงานจะต้องมีการวิเคราะห์จัดวางระบบและนำสู่การปฏิบัติอย่างจริงจังและสอดคล้องกันทั้งองค์กร
โรงพยาบาลฯ ได้กำหนดนโยบายดังนี้

1.  ความปลอดภัยด้านคลินิก สามารถให้หลักประกันในการระบุผู้ป่วยอย่างถูกต้อง
    มีประสิทธิภาพในการสื่อสารระหว่างผู้ให้การดูแลผู้ป่วย
    เน้นความปลอดภัยในการใช้ยาที่มีความเสี่ยงสูง
    รวมทั้งผู้ป่วยปลอดภัยจากการใช้อุปกรณ์ทางการแพทย์
    และปลอดภัยจากการติดเชื้อในโรงพยาบาลฯ กำหนดนโยบายด้านความปลอดภัยของผู้ป่วย
    (Patient Safety Goal)

2.  ความปลอดภัยด้านผู้ปฏิบัติงานและอาชีวอนามัย
    เนื่องจากโรงพยาบาลถือว่าเจ้าหน้าที่ทุกคนเป็นทรัพยากรที่สำคัญจึงให้ทุกฝ่ายปฏิบัติดังนี้

    1.  โรงพยาบาลฯ ถือว่าความปลอดภัยในการทำงานเป็นหน้าที่ของพนักงานทุกคน
        ทุกระดับที่จะร่วมมือกันปฏิบัติเพื่อให้เกิดความปลอดภัยทั้งของตนเองและผู้อื่น

    2.  โรงพยาบาลฯ จะดำเนินการปรับปรุง ดูแล
        สถานที่ทำงานให้ถูกสุขลักษณะและมีความปลอดภัยอยู่เสมอ
        ไม่ให้เกิดอุบัติเหตุหรืออันตรายทั้งแก่ผู้รับบริการ สังคม และเจ้าหน้าที่ปฏิบัติงาน
        ตลอดจนสนับสนุนการใช้เครื่องป้องกันอันตรายที่เหมาะสม

    3.  ผู้บังคับบัญชาทุกระดับต้องมีหน้าที่ดูแลรับผิดชอบในเรื่องความปลอดภัยในการทำงานของผู้ใต้บังคับบัญชาให้เป็นไปตามกฎระเบียบที่กำหนดไว้อย่างเคร่งครัด

    4.  โรงพยาบาลฯ
        จะส่งเสริมและป้องกันไม่ให้พนักงานเกิดการเจ็บป่วยอันเนื่องมาจากการทำงานในทุกกรณีและจะส่งเสริมให้พนักงานมีสุขภาพอนามัยที่ดี

นอกจากนี้ โรงพยาบาลฯ ยังผ่านการรับรองจากกระทรวงทรัพยากรธรรมชาติและสิ่งแวดล้อม
รางวัลสถานประกอบการที่ปฏิบัติตามมาตรการในการรายงานการวิเคราะห์ผลกระทบสิ่งแวดล้อม
และมีการจัดการสิ่งแวดล้อมดีเด่น (EIA Monitoring Award) ประเภทรางวัลดีเด่น 4
ครั้งติดต่อกันในปี 2552 ปี 2554 ปี 2556 และ ปี 2560 ซึ่งจะต้องมีการรายงานทุก 6
เดือนและมีกำหนดการดำเนินการและติดตามผลกระทบ 11 ด้าน คือ (1) ลักษณะภูมิอากาศ
ฝุ่นละออง ความสั่นสะเทือน ระดับเสียงและความร้อน (2) อุทกวิทยาและคุณภาพน้ำ (3)
ระบบประปา/การใช้น้ำ (4) การใช้ประโยชน์ที่ดิน (5) การจัดการขยะมูลฝอย (6)
ระบบระบายน้ำและป้องกันน้ำท่วม (7) การกำจัดน้ำเสียและสิ่งปฏิกูล (8) การคมนาคม (9)
การใช้ไฟฟ้าและพลังงาน (10) สาธารณสุขอาชีวอนามัยและความปลอดภัย (11)
ทัศนียภาพและสภาพธรรมชาติอันควรอนุรักษ์

3. ปัจจัยความเสี่ยง 

1.  ความเสี่ยงจากการพึ่งพิงผู้บริหาร

จากการที่นายแพทย์อำนาจ เอื้ออารีมิตร ซึ่งเป็นผู้อำนวยการของโรงพยาบาลฯ
มีประสบการณ์ในการบริหารโรงพยาบาลมาเป็นเวลานานและยังเป็นผู้ได้รับใบอนุญาตให้ดำเนินการสถานพยาบาลของโรงพยาบาลฯ
รวมทั้งยังเป็นแพทย์ด้านสูติ-นรีเวชที่มีประสบการณ์ และมีความเชี่ยวชาญ
เป็นที่รู้จักในจังหวัดสมุทรสาครและพื้นที่ใกล้เคียง
สามารถดึงดูดผู้ใช้บริการให้เข้ามารักษาพยาบาลในด้านแม่และเด็ก
ซึ่งเป็นศูนย์ที่สร้างรายได้เป็นอันดับ 2 ให้กับโรงพยาบาลฯ
(รวมรายได้จากศูนย์กุมารเวชและศูนย์สูติ-นรีเวช คิดเป็นร้อยละ 26.44 และร้อยละ 27.70
ของรายได้จากกิจการโรงพยาบาลในปี 2559 และในปี 2560 ตามลำดับ) รวมทั้ง บริษัทฯ
ยังมีเป้าหมายในการเป็นโรงพยาบาลแม่และเด็กที่ให้บริการครบวงจรในอนาคต ในขณะที่
นายแพทย์อำนาจ มีสัดส่วนในการถือหุ้นในบริษัทฯ ร้อยละ 0.75
จึงมีความเสี่ยงจากการพึ่งพิงผู้บริหารดังกล่าว

อย่างไรก็ตาม จากการที่นายแพทย์อำนาจ เอื้ออารีมิตร
เป็นผู้ร่วมก่อตั้งและเป็นหนึ่งในผู้ถือหุ้นบริษัทฯ
ทำให้มั่นใจได้ว่านายแพทย์อำนาจจะยังคงเป็นแพทย์ประจำโรงพยาบาล
และเป็นผู้อำนวยการในการบริหารงานโรงพยาบาลฯ ให้เจริญเติบโตต่อไป
และด้วยชื่อเสียงดังกล่าว ทำให้บริษัทฯ
สามารถชักชวนแพทย์ที่มีประสบการณ์และมีความเชี่ยวชาญด้านแม่และเด็กมาร่วมงานกับโรงพยาบาลฯ
ได้อย่างต่อเนื่อง ยิ่งส่งผลทำให้ศูนย์แม่และเด็กได้รับความไว้วางใจเพิ่มมากขึ้น นอกจากนี้ บริษัทฯ
ยังมีการจัดการบริหารอย่างเป็นระบบ และจัดให้มีคณะกรรมการชุดย่อยในด้านต่างๆ
ทำให้การบริหารงานไม่พึ่งพิงผู้บริหารมากจนเกินไป
รวมทั้งมีนโยบายในการบริหารงานอย่างมืออาชีพ มีการพัฒนาพนักงานของบริษัทฯ
เพื่อรองรับการขยายงานอย่างเป็นระบบ

2.  ความเสี่ยงด้านการแข่งขัน

จากการที่ประชาชนส่วนใหญ่ให้ความสนใจด้านสุขภาพอนามัยเพิ่มขึ้น
ทำให้ประชาชนมีอายุยืนยาวขึ้นและมีความต้องการด้านรักษาพยาบาลหรือตรวจสุขภาพเพิ่มมากขึ้น
โรงพยาบาลต่างๆ จึงได้มีการปรับตัวเพื่อรองรับความต้องการดังกล่าว เช่น
โรงพยาบาลของรัฐได้มีการให้บริการรักษาพยาบาลในรูปแบบของเอกชนเพิ่มเติม
ในขณะที่โรงพยาบาลเอกชนมีการควบรวมเพื่อให้เกิดการประหยัดต่อขนาด
และขยายการให้บริการให้ครอบคลุมไปยังพื้นที่ต่างๆ มากขึ้น
รวมถึงการลงทุนในเครื่องมือและอุปกรณ์ทางการแพทย์ การปรับปรุงและพัฒนาการให้บริการ
และการประชาสัมพันธ์ของโรงพยาบาลต่างๆ เพื่อดึงดูดลูกค้ามาใช้บริการมากขึ้น
ส่งผลให้การแข่งขันในการให้บริการรักษาพยาบาลของโรงพยาบาลเอกชนเพิ่มสูงขึ้น

สำหรับพื้นที่จังหวัดสมุทรสาครและพื้นที่ใกล้เคียงโรงพยาบาลฯ
มีโรงพยาบาลเอกชนซึ่งเน้นการให้บริการแก่ลูกค้าทั่วไปเช่นเดียวกับโรงพยาบาลฯ หลายแห่ง เช่น
โรงพยาบาลมหาชัย 1 โรงพยาบาลวิชัยเวช โรงพยาบาลวิภาราม สมุทรสาคร โรงพยาบาลนครธน
และโรงพยาบาลบางปะกอก 9 อินเตอร์เนชั่นแนล อย่างไรก็ตาม
โรงพยาบาลแต่ละแห่งต่างมีความเชี่ยวชาญในการรักษาพยาบาลแตกต่างกัน เช่น
อายุรกรรมโรคหัวใจ อายุรกรรมระบบประสาท อายุรกรรมทางเดินอาหาร เป็นต้น
โดยโรงพยาบาลฯ มีความเชี่ยวชาญในด้านสูติ-นรีเวช
และด้านกุมารเวชที่มีกุมารแพทย์ให้บริการตลอด 24
ชั่วโมงรวมทั้งมีศูนย์อุบัติเหตุฉุกเฉินที่ได้รับความไว้วางใจจากหน่วยกู้ชีพและมูลนิธิต่างๆ ประกอบกับ
โรงพยาบาลฯ
ยังได้ทำการสำรวจค่าบริการรักษาพยาบาลของโรงพยาบาลเอกชนที่อยู่ใกล้เคียงอย่างสม่ำเสมอ
เพื่อให้มั่นใจได้ว่าค่าบริการของโรงพยาบาลฯ สามารถแข่งขันได้
และยังมีกิจกรรมทางการตลาดเพื่อประชาสัมพันธ์ให้กับผู้ใช้บริการเพื่อเสริมสร้างภาพลักษณ์ของโรงพยาบาลฯ
อย่างต่อเนื่อง เช่น การจัดกิจกรรม ”หนูน้อย นักคลาน” การประกวด “หนูน้อยเอกชัย”
การจัดหน่วยปฐมพยาบาลในการจัดงานของหน่วยงานและองค์กรต่างๆ
และการจัดการอบรมให้ความรู้เกี่ยวกับสุขภาพให้กับลูกค้าคู่สัญญา
รวมทั้งยังมีบริการโปรแกรมตรวจสุขภาพ โปรแกรมการรักษาพยาบาล
โปรแกรมเสริมความงามที่หลายหลายครอบคลุมความต้องการของผู้ใช้บริการในทุกเพศทุกวัย
ทำให้โรงพยาบาลฯ มั่นใจว่าสามารถแข่งขันกับคู่แข่งได้อย่างมีประสิทธิภาพ

3.  ความเสี่ยงจากการขาดแคลนบุคลากรทางการแพทย์

ทรัพยากรที่สำคัญที่สุดสำหรับการให้บริการทางการแพทย์ คือ บุคลากรทางการแพทย์ ได้แก่ แพทย์
พยาบาล และเภสัชกร เป็นต้น โดยเฉพาะบุคลากรทางการแพทย์ที่มีความรู้ความชำนาญเฉพาะทาง
จากการที่การแข่งขันในธุรกิจโรงพยาบาลเอกชนรุนแรงขึ้นในปัจจุบัน
ทำให้ความต้องการบุคลากรทางการแพทย์ที่มีความเชี่ยวชาญและมีความรู้ความสามารถเพิ่มมากขึ้น
และเกิดการดึงตัวบุคลากรที่มีความรู้ความสามารถระหว่างโรงพยาบาล ซึ่งอาจทำให้โรงพยาบาลฯ
มีความเสี่ยงที่จะสูญเสียบุคลากรที่มีความรู้ความสามารถดังกล่าว

อย่างไรก็ตาม บุคลากรทางการแพทย์ของโรงพยาบาลฯ
เพิ่มขึ้นมาโดยตลอดตามการเติบโตของโรงพยาบาลฯ นอกจากนี้
แพทย์เฉพาะทางซึ่งเป็นกลุ่มแพทย์ที่มีชื่อเสียง มีความรู้ความเชี่ยวชาญ
และเป็นแพทย์ประจำของโรงพยาบาลฯ ส่วนใหญ่ร่วมงานกับโรงพยาบาลฯ มากว่า 5 ปี
โดยโรงพยาบาลฯ ได้มีการกำหนดค่าตอบแทนและสวัสดิการที่เหมาะสม
รวมถึงได้มีการตกลงช่วงเวลาออกตรวจตามความต้องการของแพทย์
ทำให้การลาออกของแพทย์ประจำของโรงพยาบาลฯ อยู่ในอัตราที่ต่ำ โดยในปี 2559 และปี 2560
ไม่มีแพทย์ประจำลาออก นอกจากนี้ โรงพยาบาลฯ
ยังมีการว่าจ้างแพทย์นอกเวลาเพื่อที่จะสามารถรองรับความต้องการของผู้ใช้บริการได้เพิ่มขึ้น
อีกทั้งยังได้มีการสรรหาแพทย์เพิ่มเติม
และส่งเสริมแพทย์ที่มีอยู่ในด้านการศึกษาหาความรู้เพิ่มเติมในสาขาวิชาเฉพาะทางอยู่ตลอดเวลา
เพื่อให้ทันต่อวิทยาการและความก้าวหน้าของวงการแพทย์

สำหรับพยาบาลนั้น โรงพยาบาลฯ ได้ให้การสนับสนุนด้านทุนการศึกษากับ คณะพยาบาลศาสตร์
มหาวิทยาลัยคริสเตียน และให้ความร่วมมือกับหน่วยงานอบรมพยาบาล-ผู้ช่วยพยาบาลอื่น ๆ
ในด้านการฝึกอบรม ทำให้มีพยาบาลเข้ามาร่วมงานกับโรงพยาบาลฯ อย่างต่อเนื่อง
และโรงพยาบาลฯ ยังมีนโยบายค่าตอบแทนและสวัสดิการที่แข่งขันได้
ทำให้อัตราการลาออกของพยาบาลของโรงพยาบาลฯ อยู่ในระดับต่ำเช่นกันโดยในปี 2559
อัตราการลาออกเฉลี่ยของพยาบาลประจำของโรงพยาบาลฯ คิดเป็นร้อยละ 0.71 ต่อเดือน และใน
ปี 2560 อัตราการลาออกเฉลี่ยของพยาบาลประจำลดลงเหลือเพียงร้อยละ 0.35 ต่อเดือน
นอกจากนี้ บริษัทฯ ยังได้มีการลงนามบันทึกข้อตกลงความร่วมมือกับวิทยาลัยพยาบาล
เพื่อรองรับการขยายตัวในอนาคต

ทั้งนี้ บริษัทฯ ยังมีการจัดประชุมวิชาการ ฝึกอบรมทางการแพทย์ในด้านต่าง ๆ
รวมถึงส่งบุคลากรทางการแพทย์ไปสัมมนาอบรมภายนอก เพื่อพัฒนาความรู้ความสามารถ
ให้ทันต่อวิทยาการและความก้าวหน้าของวงการแพทย์
และจูงใจให้บุคลากรทางการแพทย์ดังกล่าวทำงานกับโรงพยาบาลฯ ต่อไป

4.  ความเสี่ยงจากการรับชำระค่ารักษาพยาบาล

ตามจรรยาบรรณในการรักษาพยาบาลทางการแพทย์
ที่จะดำเนินการรักษาพยาบาลให้แก่ผู้ใช้บริการก่อนเรียกเก็บค่ารักษาพยาบาล ดังนั้น บริษัทฯ
จึงมีความเสี่ยงไม่สามารเก็บค่ารักษาพยาบาลจากผู้ใช้บริการได้ภายหลังการรักษา

บริษัทฯ มีการป้องกันความเสี่ยงจากการรับชำระค่ารักษาพยาบาลของลูกค้าทุกประเภท
สำหรับผู้ใช้บริการที่ไม่ใช่กรณีฉุกเฉิน เช่น ในแผนกผู้ป่วยใน โรงพยาบาลฯ
จะประเมินค่าใช้จ่ายสำหรับการรักษาพยาบาลล่วงหน้า เพื่อให้ลูกค้าทราบถึงงบประมาณ
และจะมีการแจ้งค่าใช้จ่ายที่เกิดขึ้นให้ผู้ใช้บริการทราบเป็นระยะทุก 3 วันหรือเมื่อมีค่าใช้จ่ายครบทุก
20,000 บาท และให้ทยอยการชำระ
ในกรณีที่เป็นลูกค้าที่ใช้สิทธิในการรักษาที่มีสัญญากับโรงพยาบาล
ก็จะทำการตรวจสอบสิทธิในเบิกค่ารักษา บริษัทฯ ยังมีการให้เครดิตกลุ่มลูกค้าคู่สัญญา
โดยพิจารณาจากฐานะทางการเงินของคู่สัญญาเพื่อลดความเสี่ยงในการค้างชำระและการเก็บเงิน
นอกจากนี้ ในด้านการติดตามหนี้ บริษัทฯ ยังได้กำหนดนโยบายการติดตามหนี้ที่เข้มงวดมากขึ้น
รวมถึงกำหนดตัวชี้วัดของพนักงานติดตามหนี้เพื่อให้การติดตามหนี้มีประสิทธิภาพมากขึ้น
ทำให้สัดส่วนลูกหนี้ที่ยังไม่ถึงกำหนดชำระของบริษัทฯ ลดลงจากร้อยละ 49.80 เป็นร้อยละ 48.00

5.  ความเสี่ยงจากการถูกฟ้องร้อง

ผู้ใช้บริการทางการแพทย์หรือผู้ที่เกี่ยวข้องสามารถฟ้องร้องบุคลากรทางการแพทย์ที่ให้การรักษาพยาบาล
ตลอดจนโรงพยาบาลฯ ได้ หากเกิดความผิดพลาดหรือเกิดความไม่พอใจในการรักษา
ทำให้โรงพยาบาลฯ มีความเสี่ยงจากการถูกฟ้องร้อง
และอาจส่งผลกระทบถึงผลการดำเนินงานของโรงพยาบาลฯ ได้

เพื่อป้องกันความเสี่ยงดังกล่าว โรงพยาบาลฯ ได้ให้ความสำคัญกับคุณภาพและมาตรฐาน
รวมถึงกระบวนการในการรักษาพยาบาลให้เป็นไปอย่างถูกต้อง โดยแพทย์ผู้เชี่ยวชาญที่มีประสบการณ์
และอุปกรณ์ที่ทันสมัยและได้มาตรฐาน เพื่อป้องกันความผิดพลาดที่จะเกิดขึ้นระหว่างการรักษาพยาบาล
นอกจากนี้ โรงพยาบาลฯ
ยังมีการประเมินคุณภาพการให้บริการและความพึงพอใจของผู้รับบริการอย่างสม่ำเสมอ
โดยใช้แบบประเมินความพึงพอใจทั้งผู้ป่วยนอกและผู้ป่วยใน โดยจะทำการเปิดตู้รับแบบประเมินทุกวัน
เพื่อนำเข้าประชุมผู้บริหารรายวัน เพื่อตอบสนองข้อร้องเรียนที่สำคัญในทันที นอกจากนี้
ยังมีคณะกรรมการพัฒนาบริการ (Service with a Heart)
นำข้อมูลไปจัดทำแผนพัฒนาบริการประจำทุกปี เพื่อนำมาปรับปรุงการให้บริการ
และยังมีการจัดตั้งคณะกรรมการบริหารความเสี่ยง (Risk Management Committee)
เพื่อดำเนินการเฝ้าระวังปัญหาต่าง ๆ ทั้งด้านการรักษาพยาบาล
การจัดการข้อร้องเรียนในความรุนแรงระดับต่าง ๆ
เพื่อให้สามารถตอบสนองและแก้ไขปัญหาได้รวดเร็วเหมาะสม
พร้อมทั้งสรุปรายงานปัญหาให้ผู้บริหารทราบทุกเดือน

ณ วันที่ 31 ธันวาคม 2560 บริษัทฯ ไม่มีคดีความฟ้องร้องเกี่ยวกับการให้บริการทางการแพทย์

6.  ความเสี่ยงจากการลงทุนในโครงการก่อสร้างอาคารแห่งใหม่

จากการที่บริษัทฯ
มีเป้าหมายในการเป็นโรงพยาบาลเด็กอันดับหนึ่งในจังหวัดสมุทรสาครและพื้นที่ใกล้เคียง
รวมถึงรองรับความต้องการห้องพักผู้ป่วยในที่เพิ่มมากขึ้น บริษัทฯ จึงมีโครงการลงทุนก่อสร้างอาคาร
5 ชั้นเชื่อมต่อกับอาคารโรงพยาบาลเดิม บนที่ดินซึ่งเป็นกรรมสิทธิ์ของบริษัทฯ
เพื่อเป็นศูนย์กุมารเวชแห่งใหม่ของโรงพยาบาล พื้นที่ใช้สอยรวม 7,200 ตารางเมตร
และมีจำนวนเตียงผู้ป่วยใน 54 เตียง โดยใช้เงินลงทุนประมาณ 250 ล้านบาท
ซึ่งได้เริ่มก่อสร้างในไตรมาสที่ 4 ปี 2560 และคาดว่าจะสามารถเปิดให้บริการได้ในไตรมาสที่ 1
ปี 2562 ดังนั้น หากโครงการดังกล่าวเกิดความล่าช้า หรือมีผู้ใช้บริการน้อยกว่าที่ประเมินไว้
อาจส่งผลกระทบทำให้การดำเนินงานของบริษัทฯ ไม่เป็นไปตามที่บริษัทฯ คาดการณ์ไว้

อย่างไรก็ตาม บริษัทฯ
ได้ว่าจ้างที่ปรึกษาในการทำรายงานศึกษาความเป็นไปได้ของโครงการอย่างละเอียด
ซึ่งรวมถึงความเป็นไปได้ทางการตลาด และความเป็นได้ทางการเงิน
ทำให้ความเสี่ยงจากการลงทุนดังกล่าวค่อนข้างต่ำ นอกจากนี้ บริษัทฯ
คาดว่าการลงทุนโครงการก่อสร้างอาคารกุมารเวชดังกล่าวจะเป็นการขยายโอกาสทางธุรกิจและเพิ่มศักยภาพในการเติบโตของบริษัทฯ
ในอนาคต

4. การวิจัยและพัฒนา

-   ไม่มี

5. ทรัพย์สินที่ใช้ในการประกอบธุรกิจ

1.  รายละเอียดของทรัพย์สินที่ใช้ในการประกอบธุรกิจ

ณ วันที่ 31 ธันวาคม 2560 บริษัทฯ มีทรัพย์สินที่ใช้ในการประกอบธุรกิจดังต่อไปนี้

+-----------------------+-----------+--------------------+------------+
| ประเภท/ลักษณะทรัพย์สิน    | ลักษ       | ภาระผูกพัน           | มูลค        |
|                       | ณะกรรมสิทธิ์ |                    | ่าตามบัญชีสุทธิ |
|                       |           |                    |            |
|                       |           |                    | (ล้านบาท)   |
+=======================+===========+====================+============+
| ที่ดิน                   | เป็นเจ้าของ | จดจำ               | 73.30      |
|                       |           | นองไว้กับธนาคารพาณิชย์ |            |
| โฉนดเลขที่ 5354         |           |                    |            |
|                       |           | โดยมีวงเงินจำนองรวม  |            |
| ต. โคกคาม อ. เมือง     |           | 257 ล้านบาท         |            |
| จ.สมุทรสาคร            |           |                    |            |
|                       |           |                    |            |
| พื้นที่รวม 12 ไร่ 1 งาน 80 |           |                    |            |
| ตารางวา               |           |                    |            |
+-----------------------+-----------+--------------------+------------+
| อ                     | เป็นเจ้าของ | จดจำ               | 142.05     |
| าคารและส่วนปรับปรุงอาคาร |           | นองไว้กับธนาคารพาณิชย์ |            |
|                       |           |                    |            |
|                       |           | โดยมีวงเงินจำนองรวม  |            |
|                       |           | 257 ล้านบาท         |            |
+-----------------------+-----------+--------------------+------------+
| เ                     | เป็นเจ้าของ | -                  | 49.62      |
| ครื่องมือและอุปกรณ์การแพทย์ |           |                    |            |
+-----------------------+-----------+--------------------+------------+
| เครื่องตกแต่ง            | เป็นเจ้าของ | -                  | 6.58       |
| ติดตั้งและเครื่องใช้สำนักงาน |           |                    |            |
+-----------------------+-----------+--------------------+------------+
| ยานพาหนะ              | เป็นเจ้าของ | -                  | 7.07       |
+-----------------------+-----------+--------------------+------------+
| สินทรัพย์ระหว่างติดตั้ง      | เป็นเจ้าของ | -                  | 37.85      |
+-----------------------+-----------+--------------------+------------+
| รวม                   |           |                    | 316.47     |
+-----------------------+-----------+--------------------+------------+

2.  ใบอนุญาตให้ประกอบกิจการสถานพยาบาล

+-------------------+---+----------------------------------------------+
| ผู้อนุญาต            | : | กรมสนับสนุนบริการสุขภาพ กระทรวงสาธารณสุข          |
+-------------------+---+----------------------------------------------+
| ผู้ได้รับอนุญาต        | : | บริษัท เอกชัยการแพทย์ จำกัด (มหาชน)               |
+-------------------+---+----------------------------------------------+
| วันหมดอายุ          | : | วันที่ 31 ธันวาคม 2568                           |
+-------------------+---+----------------------------------------------+
| ส                 | : | -   อนุญ                                      |
| าระสำคัญของใบอนุญาต |   | าตให้ประกอบกิจการสถานพยาบาลประเภทรับผู้ป่วยไว้ค้างคืน |
|                   |   |                                              |
|                   |   | -   ลักษณะสถานพยาบาลคือ โรงพยาบาลทั่วไป ขนาด 100 |
|                   |   |     เตียง                                     |
|                   |   |                                              |
|                   |   | -   ชื่อสถานพยาบาล คือ                          |
|                   |   |     โรงพยาบาลทั่วไปขนาดใหญ่เอกชัย                |
|                   |   |                                              |
|                   |   | -   บริการที่จัดให้มีเพิ่มเติม ได้แก่                   |
|                   |   |     บริการฟอกเลือดด้วยเครื่องไตเทียม               |
+-------------------+---+----------------------------------------------+

1.  ใบอนุญาตให้ดำเนินการสถานพยาบาล

+------------------+---+-----------------------------------------------+
| ผู้อนุญาต           | : | กรมสนับสนุนบริการสุขภาพ กระทรวงสาธารณสุข           |
+------------------+---+-----------------------------------------------+
| ผู้ได้รับอนุญาต       | : | นายแพทย์อำนาจ เอื้ออารีมิตร                        |
+------------------+---+-----------------------------------------------+
| วันหมดอายุ         | : | วันที่ 31 ธันวาคม 2561                            |
+------------------+---+-----------------------------------------------+
| สา               | : | -   อนุญาตให้ดำเนินการ ณ สถานพยาบาล ชื่อ           |
| ระสำคัญของใบอนุญาต |   |     โรงพยาบาลทั่วไปขนาดใหญ่เอกชัย                 |
|                  |   |                                               |
|                  |   | -   ลักษณะสถานพยาบาลคือ โรงพยาบาลทั่วไป ขนาด 100  |
|                  |   |     เตียง                                      |
|                  |   |                                               |
|                  |   | -   สามารถต่ออายุใบอนุญาตได้คราวละ 2 ปี            |
+------------------+---+-----------------------------------------------+

1.  สัญญาเช่าพื้นที่สำหรับศูนย์ประสานงาน

+-----------------+---+------------------------------------------------+
| คู่สัญญา           | : | นางสาวสุพรรณี โพธิ์พิทยา                            |
+-----------------+---+------------------------------------------------+
| ลักษณะของสัญญา    | : | สัญญาเช่าพื้นที่อาคารพาณิชย์                           |
+-----------------+---+------------------------------------------------+
| อายุสัญญา         | : | วันที่ 1 สิงหาคม 2560 - วันที่ 31 กรกฎาคม 2561        |
+-----------------+---+------------------------------------------------+
| สาระสำคัญของสัญญา | : | -   บริษัทฯ เช่าพื้นที่ห้องด้านในของอาคารพาณิชย์เลขที่      |
|                 |   |     6/9-10 ซอยสุขุมวิท 3                          |
|                 |   |                                                |
|                 |   | (นานาเหนือ) แขวงคลองเตยเหนือ เขตวัฒนา             |
|                 |   | กรุงเทพมหานคร                                   |
|                 |   |                                                |
|                 |   | -   ขนาดพื้นที่ 5 ตารางเมตร (กว้าง 2 เมตร ลึก 2.5    |
|                 |   |     เมตร)                                      |
+-----------------+---+------------------------------------------------+

1.  กรมธรรม์ประกันภัย

กรมธรรม์ประกันภัยความเสี่ยงภัยทรัพย์สิน

  ------------------- --- ----------------------------------------------------------- ----------------
  คู่สัญญา               :   บริษัท คิวบีอี ประกันภัย (ประเทศไทย) จำกัด (มหาชน)                  

  สถานที่เอาประกันภัย     :   เลขที่ 99/9 หมู่ที่ 4 ถนนเอกชัย ตำบลโคกขาม อำเภอเมือง จังหวัดสมุทรสาคร 
                          74000                                                       

  ความคุ้มครอง          :   การประกันความเสี่ยงภัยทุกชนิดและการประกันความรับผิดชอบต่อบุคคลภายนอก   

  ระยะเวลา            :   1 มิถุนายน 2560 - 1 มิถุนายน 2561                               

  ทรัพย์สินที่เอาประกันภัย   :   สิ่งปลูกสร้าง (ไม่รวมรากฐาน) เฟอร์นิเจอร์ อุปกรณ์เครื่องใช้สำนักงาน       
                          ระบบไฟฟ้า ระบบสาธารณูปโภค ระบบโทรคมนาคม ระบบปรับอากาศ          
                          ระบบคอมพิวเตอร์ ลิฟท์ หม้อแปลงไฟฟ้า อุปกรณ์ทางการแพทย์               
                          เครื่องมือเครื่องใช้ เครื่องจักร อุปกรณ์ สต็อกสินค้า ยาและเวชภัณฑ์          
                          รวมถึงรถกอล์ฟรับส่งภายในโรงพยาบาล                               

  ทุนประกันภัยรวม        :   320,000,000 บาท                                             
  ------------------- --- ----------------------------------------------------------- ----------------

2.  นโยบายการลงทุนในบริษัทย่อยและบริษัทร่วม

บริษัทฯ จะลงทุนในบริษัทที่มีวัตถุประสงค์ในการประกอบธุรกิจเช่นเดียวกับธุรกิจหลักของบริษัทฯ
หรือกิจการที่มีลักษณะใกล้เคียงกัน หรือกิจการที่สนับสนุนกิจการของบริษัทฯ อันจะทำให้บริษัทฯ
มีผลประกอบการหรือผลกำไรเพิ่มมากขึ้น หรือลงทุนในธุรกิจที่เอื้อประโยชน์ (Synergy)
ให้กับบริษัทฯ โดยสามารถสนับสนุนการดำเนินธุรกิจหลักของบริษัทฯ ให้มีความครบวงจรมากยิ่งขึ้น
เพื่อเพิ่มขีดความสามารถในการแข่งขันของบริษัทฯ

6. ข้อพิพาททางกฎหมาย

- ไม่มี -

7. ข้อมูลทั่วไปและข้อมูลสำคัญอื่น

1.  ข้อมูลทั่วไปของบริษัท

+----------------------------+-----------------------------------------+
|   ชื่อบริษัท                   |   : บริษัท เอกชัยการแพทย์ จำกัด (มหาชน)      |
+----------------------------+-----------------------------------------+
|   ชื่อภาษาอังกฤษ              |   : Ekachai Medical Care Public Company |
|                            |   Limited                               |
+----------------------------+-----------------------------------------+
|   ชื่อย่อหลักทรัพย์              |   : EKH                                 |
+----------------------------+-----------------------------------------+
|   เลขทะเบียนบริษัท            |   : 0107559000087                       |
+----------------------------+-----------------------------------------+
|   ที่ตั้งสำนักงานใหญ่            |   : เลขที่ 99/9 หมู่ที่ 4 ถนนเอกชัย ตำบลโคกขาม |
|                            |                                         |
|                            |   อำเภอเมืองสมุทรสาคร จังหวัดสมุทรสาคร 74000 |
+----------------------------+-----------------------------------------+
|   โทรศัพท์                   |   : 0-3441-7999 หรือ 1715                |
+----------------------------+-----------------------------------------+
|   โทรสาร                   |   : 0-3441-7903                         |
+----------------------------+-----------------------------------------+
|   เว็บไซต์                   |   : www.ekachaihospital.com             |
+----------------------------+-----------------------------------------+
|   ลักษณะการประกอบธุรกิจหลัก    |   :                                     |
|                            |   ปร                                    |
|                            | ะกอบกิจการสถานพยาบาลประเภทที่รับผู้ป่วยไว้ค้างคืน |
|                            |   ภายใต้ชื่อ “โรงพยาบาลเอกชัย”              |
+----------------------------+-----------------------------------------+
|   กลุ่มอุตสาหกรรม             |   : บริการ                               |
+----------------------------+-----------------------------------------+
|   หมวดธุรกิจ                 |   : การแพทย์                             |
+----------------------------+-----------------------------------------+
|   ชนิดของหุ้นที่ออกจำหน่าย       |   : หุ้นสามัญ                              |
+----------------------------+-----------------------------------------+
|   ทุนจดทะเบียน               |   : 300,000,000 บาท                     |
+----------------------------+-----------------------------------------+
|   ทุนจดทะเบียนชำระแล้ว        |   : 300,000,000 บาท                     |
+----------------------------+-----------------------------------------+
|   จำนวนหุ้น                  |   : 600,000,000 หุ้น                      |
+----------------------------+-----------------------------------------+
|   มูลค่าที่ตราไว้หุ้นละ           |   : 0.50 บาท                            |
+----------------------------+-----------------------------------------+

2.  บริษัทย่อย

+----------------------------+-----------------------------------------+
|   ชื่อบริษัท                   |   : บริษัท เอกชัย อินเตอร์เนชั่นแนล จำกัด       |
+----------------------------+-----------------------------------------+
|   ชื่อภาษาอังกฤษ              |   : Ekachai International Company       |
|                            |   Limited                               |
+----------------------------+-----------------------------------------+
|   ชื่อย่อ                     |   : EKI                                 |
+----------------------------+-----------------------------------------+
|   ลักษณะการประกอบธุรกิจหลัก    |   : ศูนย์ผู้มีบุตรยาก                         |
+----------------------------+-----------------------------------------+
|   ทุนจดทะเบียน               |   : 30,000,000 บาท                      |
+----------------------------+-----------------------------------------+
|   จำนวนหุ้น                  |   : 6,000,000 หุ้น                        |
+----------------------------+-----------------------------------------+
|   มูลค่าที่ตราไว้หุ้นละ           |   : 5.00 บาท                            |
+----------------------------+-----------------------------------------+
|   สัดส่วนการถือหุ้น             |   : 57%                                 |
+----------------------------+-----------------------------------------+
|                            |                                         |
+----------------------------+-----------------------------------------+

3.  ข้อมูลบุคคลอ้างอิงอื่น ๆ

+------------------------+---------------------------------------------+
| หน่วย                   | สำนักงานคณะกรรมการกำกับหลักทรัพย์และตลาดหลักทรัพย์  |
| งานกำกับบริษัทที่ออกหลักทรัพย์ | (ก.ล.ต.)                                    |
|                        |                                             |
|                        | เลขที่ 333/3 ถนนวิภาวดีรังสิต แขวงจอมพล           |
|                        |                                             |
|                        | เขตจตุจักร กรุงเทพฯ 10900                      |
|                        |                                             |
|                        | โทรศัพท์ 1207 หรือ 0 2033 9999                 |
|                        |                                             |
|                        | โทรสาร 0 2033 9660                          |
+------------------------+---------------------------------------------+
| ห                      | ตลาดหลักทรัพย์แห่งประเทศไทย (ตลท.)              |
| น่วยงานกำกับบริษัทจดทะเบียน |                                             |
|                        | เลขที่ 93 ถนนรัชดาภิเษก เขตดินแดง กรุงเทพฯ 10400  |
|                        |                                             |
|                        | โทรศัพท์ 02 009 9999                          |
|                        |                                             |
|                        | โทรสาร 02 009 9991                          |
+------------------------+---------------------------------------------+
| นายทะเบียนหลักทรัพย์       | บริษัท ศูนย์รับฝากหลักทรัพย์ (ประเทศไทย) จำกัด       |
|                        |                                             |
|                        | เลขที่ 93 ถนนรัชดาภิเษก เขตดินแดง กรุงเทพฯ 10400  |
|                        |                                             |
|                        | โทรศัพท์ 02 009 9999                          |
|                        |                                             |
|                        | โทรสาร 02 009 9991                          |
+------------------------+---------------------------------------------+
| ผู้สอบบัญชีรับอนุญาต         | บริษัท สำนักงาน อีวาย จำกัด                      |
|                        |                                             |
|                        | ชั้น 33 อาคารเลครัชดา 193/136-137 ถนนรัชดาภิเษก  |
|                        |                                             |
|                        | คลองเตย กรุงเทพฯ 10110                       |
|                        |                                             |
|                        | ตู้ ป.ณ. 1047 กรุงเทพฯ 10501                   |
|                        |                                             |
|                        | โทรศัพท์ 02 264 9090                          |
|                        |                                             |
|                        | โทรสาร 02 264 0789                          |
+------------------------+---------------------------------------------+